type: legislation

text:
 |
 52012PC0164
 Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena simplítear aistriú mótarfheithiclí atá cláraithe i mBallstát eile laistigh den mhargadh aonair /* COM/2012/0164 final - 2012/0082 (COD) */
 MEABHRÁN
 MÍNIÚCHÁIN
 1. COMHTHÉACS AN TOGRA
 D’ainneoin an dul chun cinn
 atá faoi chomhtháthú an mhargaidh aonair, is minic go fóill fadhbanna
 clárúcháin ina mbacainn laistigh den mhargadh inmheánach ar shaoránaigh agus ar
 chuideachtaí. Leagadh béim ar fhadhbanna clárúcháin feithiclí mar cheann de na
 20 príomhábhar imní faoin Margadh Aonair mar atá sé anois, i liosta a
 thiomsaigh an Coimisiún. I dTuarascáil 2010 ar Shaoránacht an AE " Na
 bacainní ar chearta shaoránaigh an AE a dhíchur " ("Dismantling
 the obstacles to EU citizens' rights")[1],
 dhearbhaigh an Coimisiún go raibh fadhbanna maidir le clárú feithiclí ar cheann
 de na príomhbhacainní ar shaoránaigh agus iad ag cur a gceart i bhfeidhm ina
 saol laethúil faoi réir dhlí an AE agus d’fhógair sé, mar cheann de na
 gníomhaíochtaí a bhí beartaithe chun na bacainní sin a bhaint, go ndéanfaí
 simpliú ar na foirmiúlachtaí agus ar na coinníollacha a bhaineann le clárú
 feithiclí atá cláraithe i mBallstát eile (gníomhaíocht 6 de thuarascáil an
 AE ar shaoránacht).
 Is cúis gearán agus cásanna
 dlí le tamall maith de bhlianta an oibleagáid mótarfheithicil atá cláraithe sa
 Bhallstát tionscnaimh a chlárú sa Bhallstát fála. Na saoránaigh agus na
 cuideachtaí a cheannaíonn mótarfheithicil i dtír eile agus a thugann ar ais leo
 í go dtí an tír ina bhfuil cónaí orthu, bíonn nósanna imeachta clárúcháin casta
 troma rompu, agus éilimh ar pháipéarachas a chuireann an iomad ama amú orthu.
 Dá dheasca sin, is olc an
 tionchar a bhíonn ag fadhbanna clárúcháin ar shaorghluaiseacht earraí agus
 daoine, dhá shaoirse bhunúsacha ar de bunchlocha an Aontais Eorpaigh iad.
 Rinneadh sin a aibhsiú sa Straitéis Eoraip 2020 i leith fáis chliste
 inbhuanaithe chuimsithigh[2], inar
 léiríodh go mbíonn scrogaill go fóill ann roimh ghníomhaíocht trasteorann sa bhealach
 ar chuideachtaí agus ar shaoránaigh ar bhonn laethúil d’ainneoin go bhfuil
 margadh aonair ann ó thaobh an dlí de.
 Sa tuairim a thug sé an
 11 Márta 2011, dhearbhaigh Grúpa Ardleibhéil na nGeallsealbhóirí
 Neamhspleácha ar Ualaí Riaracháin go mbeadh sé i bhfách le tionscnamh ón
 Choimisiún chun foirmiúlachtaí agus coinníollacha clárúcháin a shimpliú. Lena
 chois sin, d’iarr an Grúpa ar na húdaráis náisiúnta a ndícheall a dhéanamh na
 próisis chlárúcháin a fheabhsú a luaithe ab fhéidir, agus an t‐aitheantas
 frithpháirteach a bheith ar a bpríomhchúraimí, agus staonadh ó iarrataí troma
 ar dhoiciméadacht bhreise.
 Tá córas clárúcháin
 mótarfheithiclí ag na Ballstáit uile. Is éard atá sa chóras sin an creat ina
 dtugtar an t‐údarú riaracháin chun dul i seirbhís i dtrácht bóthair, lena
 ngabhann sainaithint na bhfeithiclí agus eisiúint cláruimhreach. Úsáidtear na
 sonraí clárúcháin chun cáin a ghearradh ar mhótarfheithiclí. Ag deireadh an nós
 imeachta clárúcháin, eisíonn na Ballstáit deimhniú clárúcháin lena ndeimhnítear
 go bhfuil an fheithicil cláraithe i mBallstát. Tá ainm agus seoladh an duine a
 bhfuil an fheithicil cláraithe ina ainm ar an deimhniú clárúcháin fosta.
 Baineann an fhaisnéis sin le 'sealbhóir' an deimhnithe clárúcháin, ach ní
 hionann ‘sealbhóir’ an deimhnithe clárúcháin agus úinéir na feithicle i gcónaí.
 Dá ainneoin sin, má tá an
 mhótarfheithicil cláraithe i mBallstát amháin agus í in úsáid go minic i
 mBallstát eile, is minic a bhíonn dhá phríomhfhadhb ann:
 (1)
 Saoránaigh a aistríonn go
 Ballstát eile (oibrithe trasteorann, cuideachtaí a ligeann carranna ar cíos
 agus daoine a léasaíonn mótarfheithicil i mBallstát eile), is minic a bhíonn
 orthu an fheithicil a chlárú sa chríoch ina bhfuil cónaí orthu nó ina n‐úsáidtear
 an fheithicil, cé go bhfuil sí cláraithe cheana féin i mBallstát eile. Is
 amhlaidh a bhíonn, mar shampla, nuair a dhéanann sealbhóirí deimhnithe malairt
 cónaithe bhuan go Ballstát eile agus an mhótarfheithicil leo. Fadhb leadránach
 atá ann, áfach, i gcás saoránach a bhíonn ina gcónaí cuid den bhliain i
 mBallstát amháin agus an chuid eile i mBallstát eile, agus i gcás comaitéirí a
 mbíonn mótarfheithicil in úsáid acu ina mBallstát féin agus í cláraithe ag a
 bhfostóir i mBallstát eile. Sa chás sin, tá an mhótarfheithicil cláraithe i
 gceann de na Ballstáit, ach is minic a iarrann an Ballstát eile ar an sealbhóir
 í a chlárú ansin. Bíonn fadhbanna maidir le clárú ag cuideachtaí léasaithe
 freisin, ar a laghad más sealbhóir an deimhnithe clárúcháin cuideachta acu agus
 má bhaineann duine atá bunaithe i mBallstát eile úsáid as an mótarfheithicil.
 Ar deireadh, is gnách go gceanglaítear ar ghnóthais charrchíosa ar mian leo
 cuid dá bhflít a aistriú go Ballstát eile ar feadh tréimhse gairid chun éileamh
 séasúrach a shásamh, na mótarfheithiclí lena mbaineann a chlárú sa Bhallstát
 eile.
 (2)
 Is minic trom malltriallach na
 foirmiúlachtaí a bhaineann le mótarfheithicil a aistriú ó Bhallstát amháin go
 Ballstát eile. I gcás aistrithe mótarfheithicle ar feadh tréimhse níos faide,
 bíonn páipéarachas le déanamh as an nua sa Bhallstát fála, agus, de ghnáth,
 páipéarachas breise chun clárú sa Bhallstát tionscnaimh a chealú. Is é
 príomhchúis an ualaigh bhreise gur beag faisnéis atá ag na húdaráis chlárúcháin
 sa Bhallstát fála, nó nach bhfuil aon fhaisnéis acu, maidir leis an mótarfheithicil,
 seachas an fhaisnéis atá le fáil acu ar an deimhniú clárúcháin. Dá n‐athchlárófaí
 an fheithicil sa Bhallstát céanna, d’fhéadfadh na húdaráis chlárúcháin dul i
 muinín na faisnéise atá ina mbunachair shonraí náisiúnta.
 2. TORTHAÍ NA gCOMHAIRLIÚCHÁN LE PÁIRTITHE LEASMHARA AGUS NA
 MEASÚNUITHE TIONCHAIR
 Tá achoimre feidhmiúcháin ar
 an measúnú tionchair ag gabháil leis an togra seo agus measúnú tionchair, a
 ndearna Bord an Choimisiúin Eorpaigh um Measúnú Tionchair measúnú ar dhréacht
 de. D’eisigh an Bord a tuairim an 16 Nollaig 2011. Leasaíodh an
 measúnú tionchair críochnaitheach dá réir.
 B’an‐mhór an simpliú
 riaracháin a thiocfadh as an togra seo i gcás cuideachtaí, saoránach agus
 údarás clárúcháin. B’ionann an laghdú ar an ualach riarachán agus coigilt de
 luach EUR 1 445 milliún in aghaidh na bliana ar a laghad.
 Rinneadh
 comhairliúchán poiblí le geallsealbhóirí trí Cheapadh Beartais Idirghníomhach
 (IPM, nó ‘Do Ghuth san Eoraip’) ó Mhárta go Bealtaine 2011. Ceistneoirí
 dírithe ar shaoránaigh, ar oibreoirí eacnamaíocha agus ar údaráis phoiblí a bhí
 sa chomhairliúchán sin. Tá achoimre ar thorthaí an chomhairliúcháin phoiblí le
 fáil in Iarscríbhinn 1 a ghabhann leis an measúnú tionchair agus ar an
 suíomh idirlín Europa[3]. Baineadh
 amach íoschaighdeáin uile an Choimisiúin. Reáchtáladh comhdháil an 21 Meitheamh 2011
 chun céadtorthaí an chomhairliúcháin phoiblí a thíolacadh, agus chun fóram
 breise a chur ar fáil ina bhféadfadh geallsealbhóirí éagsúla plé a dhéanamh
 agus faisnéis a mhalartú, údaráis phoiblí i bhfeighil clárúcháin sna Ballstáit
 go háirithe.
 3. EILIMINTÍ DLÍTHIÚLA AN TOGRA
 3.1 Cuspóirí
 an togra
 Is é cuspóir ginearálta an
 tionscnaimh seo feidhmiú an mhargaidh aonair a fheabhsú trí chealú bacainní
 riaracháin a bhaineann le nós imeachta athchlárúcháin mótarfheithiclí, atá ina
 mbac ar shaorghluaiseacht earraí faoi láthair.
 Is iad sainchuspóirí an togra
 seo nósanna imeachta athchlárúcháin na mótarfheithiclí a cláraíodh roimhe seo i
 mBallstát eile a chomhchuibhiú, a shruthlíniú agus a shimpliú le haghaidh saoránach,
 fostaithe, fostóirí, cuideachtaí carrchíosa agus léasaithe, agus údaráis
 chlárúcháin; Lena chois sin, tá an togra seo dírithe ar ualach riaracháin na
 ngníomhaithe uile lena mbaineann a laghdú gan bac a chur ar shábháilteacht ar
 bhóithre nó ar chosc coireanna agus calaoise.
 Is iad seo a leanas na
 cuspóirí oibríochtúla atá le baint amach ag an tionscnamh seo:
 –
 Cinneadh a dhéanamh cén
 Ballstát inar cheart clárú a dhéanamh ar mhótarfheithicil a aistrítear idir
 Bhallstáit;
 –
 Fad ama na nósanna imeachta athchlárúcháin
 a laghdú;
 –
 An t‐ualach riaracháin ar
 shaoránaigh agus ar ghnóthais a laghdú trí shrian a chur le líon na ndoiciméad
 atá riachtanach chun an nós imeachta athchlárúcháin a chur i gcrích agus trí
 mhalartú sonraí a éascú idir údaráis chlárúcháin náisiúnta.
 3.2. Bunús dlí
 – Foirm an ghnímh dhlíthiúil
 Cuireann na fadhbanna atá ann
 faoi láthair agus éagsúlacht na rialacha riaracháin ar an leibhéal náisiúnta i
 ndáil le hathchlárú na mótarfheithiclí a cláraíodh roimhe sin i mBallstát eile
 bac ar shaorghluaiseacht na bhfeithiclí sin laistigh den AE. Tá sé de cheart ag
 an AE, mar sin, beart a dhéanamh ar bhunús dlí Airteagal 114 den CFAE lena
 áirithiú go bhfeidhmeoidh margadh aonair na mótarfheithiclí athláimhe a
 ceannaíodh i mBallstát eile mar is ceart. Lena chois sin, rachadh an togra seo
 chun sochair do shaoránaigh a bheadh ag aistriú mótarfheithicle go Ballstát
 cónaí eile, do shaoránaigh a mbeadh mótarfheithicil in úsáid acu a cláraíodh i
 mBallstát fostaithe, agus do ghnólachtaí carrchíosa (do ghnólachtaí léasaithe
 fosta, ach ní chomh mór sin) a thagann ar bhacainní roimh úsáid trasteorann a
 gcuid feithiclí de dheasca ceanglais chlárúcháin a bheith orthusan nó ar a
 gcustaiméirí.
 Tá foirm rialacháin ar an
 ionstraim dlí atá beartaithe ar na cúiseanna seo a leanas. Bíonn infheidhmeacht
 dhíreach sna Ballstáit ag rialachán agus ní bhíonn gá é a thrasuí sna dlíthe
 éagsúla náisiúnta. Ó nach mbeadh ionstraim reachtach infheidhme ach ar chásanna
 trasteorann laistigh den AE, bheadh rialachán de dhíth chun deimhneacht dlí
 agus simpliú laistigh den mhargadh inmheánach a áirithiú. Lena chois sin, is
 éifeachtaí an ionstraim é rialachán le haghaidh an malartú leictreonach
 faisnéise idir údaráis náisiúnta chlárúcháin a eagrú. Ar deireadh, níl an baol
 ann go ndéanfaidh na Ballstáit rórialáil nuair is rialachán atá sa ngníomh
 dlíthiúil.
 3.3 Ábhar an
 togra
 In Airteagal 1,
 dearbhaítear an prionsabal go bhfuil na Ballstáit i dteideal mionchatagóirí
 áirithe feithiclí a dhíolmhú ó chlárú. Ní féidir talamh slán a dhéanamh de gur cheart
 mótarfheithicil a cláraíodh i mBallstát eile a bheith faoi cheanglais
 chlárúcháin sa Bhallstát inar aistríodh í. Dearbhaítear go sainráite in
 Airteagal 1 fosta nach mbaineann mótarfheithiclí a cláraíodh i dtríú
 tíortha leis an togra seo. Lena chois sin, forléirítear nach mbaineann clárú
 mótarfheithiclí a cláraíodh sa Bhallstát céanna leis an togra seo. Dá bhrí sin,
 tá athchlárú mótarfheithiclí laistigh den Bhallstát céanna faoi réir rialacha
 náisiúnta an Bhallstáit agus ní rachaidh an togra seo i bhfeidhm ar an gclárú
 sin. Lena chois sin, beidh cead ag na Ballstáit go fóill a gcumhacht gearrtha
 cánach a chur i bhfeidhm ar mhótarfheithiclí, i gcomhréir le dlí an Aontais.
 Tá
 na sainmhínithe in Airteagal 2 , agus tá siad an‐chóngarach
 do na sainmhínithe a leagadh síos cheana i ndlí an Aontais, go háirithe i dTreoir 1999/37/CE
 an 29 Aibreán 1999 maidir le doiciméid chlárúcháin feithiclí[4].
 Baineann an Treoir sin le mótarfheithiclí atá faoi réir ag Treoir Réime 2007/46/CE
 ó Pharlaimint na hEorpa agus ón gComhairle an 5 Meán Fómhair 2007
 lena mbunaítear creat maidir le ceadú mótarfheithiclí agus a leantóirí, agus
 córas, comhpháirteanna agus aonad teicniúil ar leith le haghaidh na bhfeithiclí
 sin[5]
 agus ag Treoir 2002/24/CE ó Pharlaimint na hEorpa agus ón gComhairle an
 18 Márta 2002 maidir le mótarfheithiclí dhá roth nó trí roth a
 chineálcheadú lena n‐aisghairtear Treoir 92/61/CEE[6]
 ón gComhairle. Ní bhaineann sí le tarracóirí talmhaíochta nó foraoiseachta. Os
 a choinne sin, de réir breithiúnais a rinne an Chúirt Bhreithiúnais le déanaí,
 ní dhéantar foráil i dTreoir 1999/37/CE maidir le comhchuibhiú iomlán[7].
 Dearbhaítear in Airteagal 3
 nach bhféadfaidh Ballstát a cheangal go gclárófar ina chríoch féin feithicil
 atá cláraithe i mBallstát eile ach sa chás ina bhfuil gnáthchónaí i gcríoch an
 Bhallstáit sin ag sealbhóir an deimhnithe clárúcháin. Cuirtear roinnt critéar
 chun tosaigh in Airteagal 3 chun gnáthchónaí a chinneadh. I gcás daoine
 nadúrtha nach bhfuil i mbun gnó, is iad na critéir a mholtar na critéir atá
 leagtha amach in Airteagal 7 de Threoir 83/182/CEE an 28 Márta 1983
 ón gComhairle maidir le díolúintí ó cháin laistigh den Chomhphobal do mhodhanna
 áirithe iompair a allmhairítear go sealadach ó Bhallstát amháin go Ballstát
 eile[8].
 I gcás cuideachtaí, tagraíonn na critéir atá beartaithe don ionad bunaíochta nó
 don ionad gnó, ionann is a rá, i gcás carranna atá cláraithe in ainm na
 cuideachta i mBallstát a bunaíochta agus atá in úsáid ag fostaí a bhfuil
 gnáthchónaí aige i mBallstát eile, nach féidir leis an dara Ballstát clárú ina
 chríochsa a iarraidh mar cheanglas. Ní bheidh gá, mar sin, le measúnú de réir
 cáis sa Bhallstát in a bhfuil gnáthchónaí ag an bhfostaí chun a chinneadh an
 úsáidtear carr cuideachta go príomha ar chuspóirí príobháideacha nó gairmiúla,
 agus an úsáid phríobháideach nó phoiblí atá i gcoimitéireacht idir baile agus
 oifig.
 Leagtar síos in Airteagal 4
 riail shimplí shoiléir: i gcás ina n‐aistríonn sealbhóir deimhnithe
 clárúcháin go Ballstát eile, ba cheart dó clárú a fheithicle a iarraidh faoi cheann
 sé mhí tar éis dó teacht go dtí an tír. Le linn na tréimhse sin, níl cead ag an
 mBallstát fála srian a chur le húsáid na feithicle. Déantar simpliú as cuimse
 in Airteagal 4 fosta ar na nósanna imeachta maidir le
 mótarfheithiclí a cláraíodh i mBallstát eile. Cuirtear i bhfeidhm ann cásdlí
 socair na Cúirte Breithiúnais maidir le saorghluaiseacht earraí ina leagtar
 amach gur cheart do Bhallstát trádáil laistigh den AE a éascú trí aitheantas a
 thabhairt do chruthúnas a eisíodh i mBallstát eile ina léirítear, mar shampla,
 gur ghnóthaigh feithicil atá cláraithe i gcríoch an Bhallstáit sin triail
 ródacmhainneachta. Shonraigh an Chúirt Bhreithiúnais fosta gur cheart
 prionsabal an aitheantais fhrithpháirtigh maidir le faisnéis clárúcháin agus
 ródacmhainneachta a chomhlánú le comhar idir na húdaráis sna Ballstáit i gcás
 aon sonraí a bheith ar iarraidh[9]. Eagraítear
 in Airteagal 4 an comhar sin i modh leictreonach, áfach, sa dóigh is gur
 cheart don údarás clárúcháin na sonraí a lorg i gclár feithiclí an Bhallstáit inar
 cláraíodh an mhótarfheithicil tríd an bhfeidhmchlár dá dtagraítear in
 Airteagal 7 agus in Iarscríbhinn II. Feidhmíonn prionsabal an
 chomhair riaracháin trí mhodh leictreonach sa treo eile fosta: i gcás ina
 gcláraíonn Ballstát feithicil a cláraíodh i mBallstát eile, ceanglaítear ar
 údarás clárúcháin an Bhallstáit fála, de réir Airteagal 4, an méid sin a
 chur in iúl d’údarás clárúcháin an Bhallstáit inar cláraíodh an fheithicil
 roimhe. Ar deireadh, ceadaítear in Airteagal 4 den togra seo rialuithe
 breise ar an mótarfheithicil a bheith ann i gcásanna áirithe ar leith.
 In Airteagal 5
 sainmhínítear go sonrach cé hiad na cásanna ina bhfuil údaráis chlárúcháin i
 dteideal clárú mótarfheithicle a cláraíodh i mBallstát eile a dhiúltú. Is é
 príomhchuspóir Airteagal 5 cosc a chur le calaois agus sábháilteacht ar
 bhóithre a áirithiú ó úsáidtear athchlárú mótarfheithicle atá cláraithe i
 mBallstát eile chun feithiclí nó doiciméid feithiclí a goideadh a dhlisteanú in
 amanna. Is minic a dhíoltar feithiclí a goideadh agus malairt aitheantais
 orthu, trí ‘chlónáil’, mar shampla (i.e. cleachtas ina ngoidtear feithicil
 agus ina mbaintear a sainchomharthaí dílse agus ina ndéantar malairt comharthaí
 a chur uirthi chun cuma feithicle dlisteanaí atá in úsáid ar an mbóthar faoi
 láthair a chur uirthi, ionas go ngabhann an fheithicil a goideadh aitheantas na
 feithicle dlisteanaí chuici féin agus go bhfuil an dá fheithicil in úsáid faoin
 aon uimhir chlárúcháin) nó trí ‘chomhchosúlacht’ (i.e. an cleachtas ina
 malartaítear aitheantas feithicle a goideadh ar aitheantas feithicle a
 ndearnadh dochar mór di). Ní féidir é sin a chosc ach trí dhlúthchomhar idir
 údaráis chlárúcháin. Dá bhrí sin, ba cheart don Airteagal sin cur le cur chun
 feidhme na gcinntí seo a leanas fosta:
 ·
 Treoir 2000/53/CE ó
 Pharlaimint na hEorpa agus ón gComhairle an 18 Meán Fómhair 2000
 maidir le feithiclí a bhfuil a ré caite[10].
 Ceanglaítear ar na Ballstáit sa Treoir seo, inter alia, na bearta is gá a
 dhéanamh lena áirithiú go n‐aistreofar na feithiclí uile a bhfuil a ré
 caite go saoráidí cóireála údaraithe. De réir na Treorach, ní mór do na
 Ballstáit córas a chur ar bun ina bhfuil tíolacadh an deimhnithe ina choinníoll
 ar dhíchlárú feithicle a bhfuil a ré caite. Tabharfar an deimhniú sin don
 sealbhóir/úinéir nuair a aistreofar an fheithicil go saoráid cóireála.
 ·
 Cinneadh 2004/919/CE ón
 gComhairle an 22 Nollaig 2004 maidir le dul i ngleic le coireacht
 feithiclí a bhfuil impleachtaí trasteorann aici[11]
 agus atá dírithe ar chomhar níos fearr a bhaint amach laistigh den Aontas Eorpach
 chun go gcoscfar agus go gcomhracfar coireacht trasteorann a bhaineann le
 feithiclí, trína dtugtar aird ar leith ar an gcaidreamh idir goid feithiclí
 agus trádáil mhídhleathach carranna. Sa Chinneadh sin ceanglaítear ar gach
 Ballstát a áirithiú go dtabharfaidh a chuid údarás inniúil na céimeanna is gá
 chun míúsáid agus goid doiciméad clárúcháin feithiclí a chosc. Ceanglaítear sa
 Chinneadh sin ar údaráis chlárúcháin feithiclí go gcuiridh na húdaráis um
 fhorghníomhú an dlí in iúl dóibh an eol dóibh gur goideadh an fheithicil sin
 atá á clárú. Tá an Cinneadh dírithe fosta ar mhí-úsáid deimhnithe clárúcháin
 feithiclí a chosc: Ní mór do gach Ballstát a áirithiú go dtabharfaidh a chuid
 údarás inniúil na céimeanna is gá chun deimhniú clárúcháin úinéara feithicle nó
 sealbhóra feithicle a aisghabháil má rinneadh damáiste tromchúiseach don
 fheithicil i dtionóisc (caillteanas iomlán). Ní mór deimhniú clárúcháin a
 aisghabháil fosta i gcás ina bhfuil amhras, le linn do ghníomhaireacht um
 fhorghníomhú an dlí seiceáil a dhéanamh, gur sáraíodh an dlí maidir le
 comharthaí aitheantais na feithicle, amhail uimhir aitheantais na feithicle.
 Áirítear in Airteagal 6
 go mbeidh an trádáil feithiclí athláimhe laistigh den AE níos fusa trí na
 rialacha maidir le clárú sealadach mótarfheithiclí a chomhchuibhiú. Tá gá leis
 na rialacha sin, ar an gcéad dul síos, i gcás daoine atá ag ceannach
 mótarfheithicle i mBallstát eile, chun a chur ar a gcumas an fheithicil a
 thiomáint ina mBallstát féin má tá sé beartaithe go gclárófar ansin é sa deireadh.
 I gcás ina ndíolfar feithicil a cláraíodh cheana i mBallstát do dhuine atá
 bunaithe i mBallstát eile, is dócha go ndíchláróidh an díoltóir an
 mhótarfheithicil a luaithe a dhíolfar an fheithicil. Is dócha nach ligfidh an
 díoltóir do cheannaitheoir an mhótarfheithicil a thiomáint fad is a bheidh
 uimhir chlárúcháin an chéad Bhallstáit air. Dá bhrí sin, tá córas clárúcháin
 shealadaigh fíor-riachtanach chun feidhmiú an mhargaidh feithiclí athláimhe a
 fheabhsú agus chun a áirithiú go líonfar an bhearna go sealadach idir clárú sa
 chéad Bhallstát agus an clárú nua. Chomh maith leis sin, cuireann córas
 clárúcháin shealadaigh ar chumas údarás clárúcháin cáilíocht na sonraí
 clárúcháin ina gcláir a chaomhnú ionas gur furasta iad a mhalartú tríd an
 bhfeidhmchlár dá dtagraítear in Airteagal 7. Beartaítear in
 Airteagal 6 nach mairfidh bailíocht an chlárúcháin shealadaigh os cionn 30
 lá ionas go mbeidh sé ag teacht le hAirteagal 15 de
 Threoir 2009/103/CE ó Pharlaimint na hEorpa agus ón gComhairle an
 16 Meán Fómhair 2009 a bhaineann le hárachas i gcoinne
 dliteanais shibhialta maidir le húsáid mótarfheithiclí, agus le forfheidhmiú na
 hoibleagáide chun árachú i gcoinne an dliteanais sin[12].
 In Airteagal 15 de Threoir 2009/103/CE eagraítear cumhdach árachais
 mótarfheithiclí a sheoltar ó Bhallstát go Ballstát trína shonrú go ndearctar,
 sna cásanna sin, ar an mBallstát ina bhfuil an riosca mar an Ballstát sprice, a
 luaithe a ghlacann an ceannaitheoir an seachadadh, go ceann 30 lá, cé nár
 cláraíodh an fheithicil go foirmiúil sa Bhallstát sprice. Má bhaineann tionóisc
 den fheithicil le linn na tréimhse sin gan bheith faoi árachas, beidh an
 comhlacht atá freagrach as cúiteamh sa Bhallstát sprice faoi dhliteanas i leith
 an chúitimh a ndéantar foráil ina leith in Airteagal 10 de Threoir 2009/103/CE.
 In Airteagal 7 den
 togra, eagraítear malartú leictreonach sonraí clárúcháin feithicle idir
 Bhallstáit, chun críche athchlárúcháin mótarfheithicle. Tugtar údarás don
 Choimisiún in Airteagal 7 gníomhartha cur chun feidhme a ghlacadh le haghaidh
 na nósanna imeachta agus na sonraíochtaí comhchoiteanna le haghaidh an
 fheidhmchláir, lena n‐áirítear an fhormáid le haghaidh na sonraí a
 mhalartaítear, na nósanna imeachta teicniúla chun féachaint ar na cláir
 leictreonacha náisiúnta go leictreonach, nósanna imeachta rochtana agus
 meicníochtaí slándála. Ba cheart an malartú leictreonach sonraí i ndáil le
 clárú feithiclí idir Bhallstáit a dhéanamh de réir an Chreata Eorpaigh
 Idir-inoibritheachta (EIF)[13].
 Tá Airteagal 8
 dírithe ar thrádáil na bhfeithiclí athláimhe a dhéanann cuideachtaí laistigh
 den AE a éascú trí na rialacha maidir le ‘clárú gairmiúil’ mótarfheithiclí a
 chomhchuibhiú. I láthair na huaire, tá scéimeanna ‘clárúcháin gairmiúla’ ann sa
 chuid is mó de na Ballstáit ionas go ligfear do mhiondíoltóirí mótarfheithiclí
 a thiomáint ar bhóithre poiblí ar feadh achair an‐ghairid gan é a bheith
 d’oibleagáid orthu iad a chlárú go foirmiúil. Níl cead bheith rannpháirteach i
 scéimeanna ‘clárúcháin gairmiúla’ de ghnáth ach ag monaróirí, comhghabhálaithe,
 dáileoirí agus déileálaithe, agus mótarfheithiclí ina seilbh á gclárú acu, nó
 ar chuspóirí tástála. Ní eisíonn formhór na mBallstát deimhnithe gairmiúla
 clárúcháin per se, ar cuid díobh aitheantas na mótarfheithicle. Is minic a
 chuireann siad cineál eile doiciméid ar fáil ina ndéantar an nasc idir na
 huimhirphlátaí agus an sealbhóir, agus/nó ina gceanglaítear ar an sealbhóir
 logleabhar a choimeád ina dtaifeadtar na geábhanna a thugtar faoin
 uimhirphláta. Is léir ón gcleachtas, áfach, nach n‐aithníonn Ballstáit
 eile formhór na ‘gcláruithe gairmiúla’, ar an ábhar, de ghnáth, nach bhfuil
 deimhniú foirmiúil clárúcháin ann. Dá bhrí sin, ní úsáideann formhór na
 ndáileoirí gairmiúla agus na dtrádálaithe gairmiúla cláruithe gairmiúla
 lasmuigh dá gcríoch féin. Is é is cuspóir d’Airteagal 8 deireadh a chur
 leis na bacainní sin ar thrádáil mótarfheithiclí athláimhe laistigh den AE, trí
 chóras comhchoiteann lena n‐aithneofaí sa dara Ballstát ‘cláruithe
 gairmiúla’ a deonadh do mhonaróirí, do chomhghabhálaithe, do dháileoirí agus do
 dhéileálaithe atá bunaithe i mBallstát amháin. In Airteagal 8 tugtar údarú
 don Coimisiún gníomhartha cur chun feidhme a ghlacadh le haghaidh an fhormáid a
 leagan síos do shamhail an deimhnithe ghairmiúil chlárúcháin feithicle
 Ceanglaítear in Airteagal 9
 ar na Ballstáit ainmneacha agus sonraí teagmhála na n‐údarás clárúcháin
 feithiclí atá freagrach as na cláir oifigiúla feithiclí ina gcríoch agus as cur
 chun feidhme an Rialacháin seo a thabhairt don Choimisiún. Foilseoidh an
 Coimisiún ansin liosta údarás clárúcháin feithiclí agus aon nuashonruithe ar an
 liosta sin ar a shuíomh gréasáin. Lena chois sin, ceanglaítear le
 hAirteagal 9 ar údaráis chlárúcháin feithiclí a áirithiú go bhfuil
 rochtain éasca ag an bpobal ar an bhfaisnéis maidir le clárú na bhfeithiclí i
 mBallstát an údaráis ábhartha agus ar ainm agus ar shonraí teagmhála an
 údaráis.
 Tarmligtear cumhachtaí in Airteagal 10
 agus in Airteagal 11 chuig an Choimisiún na leasuithe ar
 Iarscríbhinn I agus ar Iarscríbhinn II a ghlacadh i bhfianaise dul chun
 cinn theicniúil, go háirithe chun go gcuirfear san áireamh leasuithe ábhartha
 ar Threoir 1999/37/CE nó leasuithe ar ghníomhartha eile de chuid an
 Aontais a bhainfidh go díreach le hIarscríbhinn I agus
 Iarscríbhinn II a thabhairt cothrom le dáta. Déantar cumhachtaí a
 tharmligean don Choimisiún sna hairteagail sin fosta chun na coinníollacha a
 leagan amach atá le comhlíonadh ag fiontair dá n‐eisítear deimhnithe
 gairmiúla clárúcháin feithiclí chun riachtanais dea-chlú agus na hinnúlachta
 gairmiúla riachtanaí a riar, agus chun fad bhailíocht na ndeimhnithe gairmiúla
 clárúcháin feithiclí a shonrú:
 –
 Ba cheart
 d’Iarscríbhinn I teacht le hábhar an deimhnithe clárúcháin chomhchuibhithe
 mar a leagtar amach é i dTreoir 1999/37/CE, chomh fada is a bhaineann sé
 le sonraí feithicle. Ós rud é nach bhfuil sonraí pearsanta shealbhóir an
 deimhnithe clárúcháin a bhí ann roimhe ná sonraí pearsanta aon duine eile a
 luaitear ar an deimhniú (e.g. an t‐úinéir, an t‐úsáideoir etc.)
 riachtanach le haghaidh athchlárúcháin, ní choinnítear na sonraí sin de réir
 Iarscríbhinn I, cé gur cuid iad den fhaisnéis éigeantach atá leagtha amach
 sa deimhniú clárúcháin comhchuibhithe mar a leagtar síos é i dTreoir 1999/37/CE.
 Dá ainneoin sin, ní féidir a chur as an gcuntas go bhféadfar athruithe a
 dhéanamh ar ábhar an deimhnithe atá mar bhonn ag an gcéad chlárú, mar shampla.
 Is é a bheadh mar chúis leis na hathruithe sin, mar shampla, leasú ar
 Threoir Réime 2007/46/CE ó Pharlaimint na hEorpa agus ón gComhairle
 an 5 Meán Fómhair 2007 lena mbunaítear creat maidir le formheas
 mótarfheithiclí agus a leantóirí, agus córas, comhpháirteanna agus aonad
 teicniúil ar leith le haghaidh na bhfeithiclí sin. Ba cheart go gcuirfeadh an
 tarmligean cumhachtaí ar chumas an Choimisiúin Iarscríbhinn I a oiriúnú do
 na leasuithe sin.
 –
 Tagraítear go sainráite in
 Iarscríbhinn II don fheidhmchlár a mbeidh roinnt nuashonruithe teicniúla
 de dhíth air, is dócha, chun go mbeidh sé in oiriúint d’fhorbairtí
 teicneolaíocha i réimse na dteicneolaíochtaí faisnéise. Ba cheart go gcuirfeadh
 an tarmligean cumhachtaí ar chumas an Choimisiúin Iarscríbhinn II a
 oiriúnú dá réir sin.
 –
 Ba cheart go gcuirfeadh an
 tarmligean cumhachtaí ar chumas an Choimisiúin na coinníollach a leagan amach
 atá le comhlíonadh ag fiontair dá n‐eisítear deimhnithe gairmiúla
 clárúcháin feithiclí chun riachtanais dea-chlú agus na hinnúlachta gairmiúla
 riachtanaí a riar, mar a leagtar síos in Airteagal 8(1)(c). Ba cheart go
 cuirfeadh sé ar chumas an Choimisiúin fosta fad bhailíocht na ndeimhnithe
 gairmiúla clárúcháin feithiclí a shonrú.
 Leagtar amach in Airteagal 12
 nós imeachta an Choiste maidir le cur chun feidhme Airteagal 7 agus
 Airteagal 8, i.e. na gníomhartha in gcuirtear chun feidhme na nósanna
 imeachta comhchoiteanna agus na sonraíochtaí comhchoiteanna le haghaidh an
 fheidhmcláir dá dtagraítear in Airteagal 7, lena n‐áirítear an
 fhormáid le haghaidh na sonraí a mhalartaítear, na nósanna imeachta teicniúla
 chun féachaint ar na cláir leictreonacha náisiúnta go leictreonach, nósanna
 imeachta rochtana agus meicníochtaí slándála, maille leis na gníomhartha cur
 chun feidhme ina leagtar amach formáid agus samhail an deimhnithe ghairmiúil
 chlárúcháin. Bheadh raon feidhme ginearálta ag na gníomhartha cur chun feidhme
 i modh is gur cheart go mbeadh an nós imeachta scrúdúcháin infheidhme i
 gcomhréir le hAirteagal 2(2)(a) de Rialachán (ón AE) Uimh. 182/2011 ó
 Pharlaimint na hEorpa agus ón gComhairle an 16 Feabhra 2011 lena
 leagtar síos na rialacha agus na prionsabail ghinearálta a bhaineann leis na
 sásraí maidir leis an rialú a bheidh ag na Ballstáit ar fheidhmiú cumhachtaí
 cur chun feidhme an Choimisiúin[14].
 Eagraítear in Airteagal 13
 an measúnú ar an Rialachán ar cheart tuarascáil do Pharlaimint na hEorpa agus
 don Chomhairle a theacht as ceithre bliana tar éis theacht i bhfeidhm an
 Rialacháin. Ba cheart go sainaithneofaí fosta sa mheasúnú fadhbanna agus easpaí
 a d'fhéadfadh bheith ar an Rialachán agus d'fhéadfadh sé bheith mar phointe
 tosaigh ag tuilleadh beart, lena n‐áirítear togra féideartha chun an
 Rialachán a leasú, le haghaidh simpliú breise riaracháin do shaoránaigh agus do
 chuideachtaí agus comhtháthú níos fearr ar mhargadh aonair na mótarfheithiclí
 athláimhe.
 Sonraítear in Airteagal 14
 go mbeidh an Rialachán infheidhme go ceann bliana tar éis dó teacht i bhfeidhm.
 4. IMPLEACHT BHUISÉADACH
 Leagtar amach impleacht
 bhuiséadach an togra seo sa ráiteas airgeadais a ghabhann leis an togra. Ní
 chuirtear de cheangal sa togra seo ach leithreasaí riarthacha. Ní chuirtear
 leithreasaí oibríochtúla mar cheangal ann.
 2012/0082 (COD)
 Togra le haghaidh
 RIALACHÁIN Ó PHARLAIMINT NA hEORPA AGUS
 ÓN gCOMHAIRLE
 lena simplítear aistriú mótarfheithiclí atá
 cláraithe i mBallstát eile laistigh den mhargadh aonair
 (Téacs atá ábhartha maidir leis an LEE)
 TÁ PARLAIMINT NA
 hEORPA AGUS COMHAIRLE AN AONTAIS EORPAIGH,
 Ag féachaint don Chonradh
 ar Fheidhmiú an Aontais Eorpaigh, agus go háirithe Airteagal 114 de,
 Ag féachaint don togra ón
 gCoimisiún Eorpach,
 Tar éis an dréachtghníomh
 reachtach a chur chuig na parlaimintí náisiúnta,
 Ag féachaint don tuairim ó
 Choiste Eacnamaíoch agus Sóisialta na hEorpa[15],
 Tar éis dul i gcomhairle
 leis an Maoirseoir Eorpach ar Chosaint Sonraí,
 Ag gníomhú dóibh
 i gcomhréir leis an ngnáthnós imeachta reachtach,
 De bharr an méid seo a
 leanas:
 (1) Tá córas
 clárúcháin feithiclí le haghaidh mótarfheithiclí ag gach Ballstát arb é atá ann
 an t‐údarú riaracháin dá gcur i seirbhís i dtrácht ar bhóithre, tréimhse
 ina sainaithnítear an fheithicil agus ina sanntar an chláruimhir di. Tagann a
 lán de na rialacha náisiúnta maidir le clárú feithiclí, áfach, salach ar a
 chéile agus tá siad casta agus trioblóideach. Dá thoradh sin, cruthaíonn
 fadhbanna le clárú feithiclí bacainní teicniúla laistigh den mhargadh
 inmheánach agus tagann fadhbanna astu do shaorghluaiseacht, laistigh den
 Aontas, mótarfheithiclí atá cláraithe i mBallstát eile.
 (2) I
 dTuarascáil 2010 ar Shaoránacht an AE dar teideal "Na bacainní ar
 chearta shaoránaigh an AE a dhíchur" ("Dismantling the obstacles
 to EU citizens' rights")[16]
 sainaithníodh fadhbanna clárúcháin feithiclí mar cheann de na príomhbhacainní a
 mbíonn ar shaoránaigh déileáil leo agus a gcearta faoi dhlí an Aontais á
 bhfeidhmiú acu ina saol ó lá go lá. Sa Tuarascáil sin, thug an Coimisiún
 tiomantas an bhacainn sin a bhaint, trí na foirmiúlachtaí agus na coinníollacha
 le haghaidh clárúcháin feithiclí atá cláraithe i mBallstát eile a shimpliú.
 (3) Le Treoir 1999/37/CE
 ón gComhairle an 29 Aibreán 1999 maidir leis na doiciméid chlárúcháin
 le haghaidh feithiclí[17], déantar
 foirm agus inneachar an deimhnithe clárúcháin a chomhchuibhiú chun go mbeidh sé
 éasca é a thuiscint agus sa chaoi sin chun saorghluaiseacht, ar bhóithre i
 gcríoch na mBallstát eile, feithiclí atá cláraithe i mBallstát a éascú. De bhun
 na Treorach sin, ba cheart do na Ballstáit eile an deimhniú clárúcháin a d'eisigh
 Ballstát a aithint le haghaidh shainaithint na feithicle i dtrácht
 idirnáisiúnta nó chun é a athchlárú i mBallstát eile. Níl aon fhorálacha,
 áfach, i dTreoir 1999/37/CE lena gcinntear an Ballstát atá inniúil maidir
 leis an gclárú agus na foirmiúlachtaí agus na nósanna imeachta is infheidhme.
 Dá bharr sin, chun na bacainní ar shaorghluaiseacht mótarfheithiclí laistigh
 den mhargadh inmheánach a dhíothú, is gá rialacha comhchuibhithe ar leith a
 bhunú maidir leis an mBallstát nach mór mótarfheithiclí a chlárú ann a
 chinneadh agus maidir le nósanna imeachta simplithe chun mótarfheithiclí atá
 cláraithe i mBallstát eile a athchlárú.
 (4) Is minic
 a chuireann rialacha náisiúnta na mBallstát de cheangal ar fhiontair agus ar
 shaoránaigh atá bunaithe ar a gcríoch mótarfheithicil a chlárú inti ar
 mótarfheithicil í a chláraigh tríú duine atá bunaithe i mBallstát eile, lena n‐áirítear
 i gcás nach n‐úsáidtear an fheithicil den chuid is mó ar bhonn buan i
 mBallstát a cheanglaíonn clárú agus nach bhfuil rún ar bith í a úsáid amhlaidh.
 Dá bhrí sin, is gá a leagan síos cén Ballstát inar cheart mótarfheithicil a
 chlárú má tá sí i seilbh duine atá bunaithe nó atá ina chónaí i mBallstát
 seachas an Ballstát ina bhfuil an t‐úinéir bunaithe nó ina chónaí. Sna
 cúinsí sin, is iomchuí do Bhallstáit aitheantas frithpháirteach a thabhairt don
 chlárú bailí i mBallstát eile.
 (5) Cuireann
 foirmiúlachtaí trioblóideacha clárúcháin sna Ballstáit bac ar chlárú
 mótarfheithiclí atá cláraithe i mBallstát eile, go háirithe mar gheall ar an
 oibleagáid na feithiclí sin a chur faoi réir tuilleadh tástálacha chun a mbail
 ghinearálta a mheasúnú roimh chlárú nó chun iad a shainaithint. Dá bhrí sin, is
 gá na foirmiúlachtaí sin a laghdú chun saorghluaiseacht mótarfheithiclí a
 áirithiú agus chun an t‐ualach riaracháin a laghdú do shaoránaigh, do
 ghnóthais agus d'údaráis chlárúcháin. Go háirithe do shaoránaigh nó do
 ghnóthais a fhaigheann mótarfheithicil atá cláraithe i mBallstát eile, is
 iomchuí foráil a dhéanamh maidir le nós imeachta clárúcháin simplithe a n‐áirítear
 ann aitheantas doiciméad agus trialacha ródacmhainneachta a eisíodh i mBallstát
 eile agus lena n‐eagrófaí an comhar riaracháin idir na húdaráis inniúla
 maidir le malartú sonraí atá in easnamh.
 (6) Ba cheart
 don Rialachán seo Cinneadh 2004/919/CE ón gComhairle an
 22 Nollaig 2004 maidir le dul i ngleic le coireacht feithiclí a
 bhfuil impleachtaí trasteorann aici[18] a chur san
 áireamh, Rialachán arb é a chuspóir comhar feabhsaithe laistigh den Aontas a
 bhaint amach chun coireacht trasteorann feithiclí a chosc agus a chomhrac. De
 réir an Chinnidh sin, caithfidh gach Ballstát a áirithiú go nglacann a údaráis
 inniúla na céimeanna is gá chun mí-úsáid agus goid doiciméad clárúcháin
 feithiclí a chosc. Dá bhrí sin, ba cheart don Rialachán seo cead a thabhairt do
 Bhallstáit clárú mótarfheithicle atá cláraithe i mBallstát eile a dhiúltú i
 gcás coireachta feithiclí, lena n‐áirítear mí‐úsáid agus goid
 doiciméad clárúcháin feithiclí.
 (7) Ba cheart
 don Rialachán seo féachaint le simpliú riaracháin do shaoránaigh, do ghnóthais
 agus d'údaráis chlárúcháin a bhaint amach, go háirithe trí mhalartú
 leictreonach sonraí clárúcháin feithiclí. Dá bhrí sin, is gá, chun
 foirmiúlachtaí clárúcháin a shimpliú ó thaobh riaracháin de, go ndeonaíonn
 Ballstáit dá chéile an ceart rochtain a fháil ar a sonraí clárúcháin feithiclí
 chun malartú faisnéise a fheabhsú agus chun na nósanna imeachta clárúcháin a
 luathú.
 (8) Tá
 próiseáil sonraí pearsanta i gcur i bhfeidhm an Rialacháin seo faoi réir
 Threoir 95/46/CE ó Pharlaimint na hEorpa agus ón gComhairle an
 24 Deireadh Fómhair 1995 maidir le daoine aonair a chosaint i ndáil
 le sonraí pearsanta a phróiseáil agus maidir le saorghluaiseacht sonraí den
 sórt sin[19]. Tá feidhm
 ag Rialachán (CE) Uimh. 45/2001 ó Pharlaimint na hEorpa agus ón gComhairle
 an 18 Nollaig 2000 maidir le cosaint daoine aonair i ndáil le sonraí
 pearsanta a phróiseáil ag institiúidí agus comhlachtaí an Chomhphobail agus
 maidir le saorghluaiseacht na sonraí sin[20]
 maidir leis an gCoimisiún a bheith ag próiseáil sonraí pearsanta i gcomhthéacs
 an Rialacháin seo.
 (9) Chun
 mótarfheithicil atá cláraithe i mBallstát a aistriú chuig Ballstát eile, toisc
 í a bheith á clárú ag an mBallstát eile sin, tá gá le clárú sealadach a bhfuil
 rochtain leathan air chun tástáil, sábháilteacht ar bhóithre agus tarchur
 sonraí iontaofa cláraithe feithiclí go leictreonach a áirithiú. Dá bhrí sin, is
 gá córas a bhunú lenar féidir mótarfheithiclí a chlárú go sealadach.
 (10) Aistriú
 mótarfheithiclí chuig Ballstát a dhéanann fiontair a dháileann mótarfheithiclí
 nó a sholáthraíonn seirbhísí tástála nó seirbhísí deisithe agus cothabhála le
 haghaidh mótarfheithiclí, de ghnáth tarlaíonn sé le huimhreacha náisiúnta
 gairmiúla clárúcháin. Is minic, áfach, nach n‐aithnítear na huimhreacha
 gairmiúla clárúcháin sin i mBallstáit eile, rud a fhágann go bhfuil bac á chur
 ar thrádáil ghairmiúil fiontar mótarfheithiclí athláimhe thar theorainneacha,
 go háirithe i réigiúin teorann. Dá thoradh sin, is gá córas a ghlacadh lenar
 féidir le fiontair a dháileann mótarfheithiclí nó a sholáthraíonn seirbhísí
 deisithe agus cothabhála le haghaidh mótarfheithiclí na feithiclí sin a aistriú
 chuig Ballstát eile le huimhir ghairmiúil chlárúcháin.
 (11) Ó tharla
 nach féidir leis na Ballstáit cuspóirí an Rialacháin seo, eadhon na
 foirmiúlachtaí clárúcháin a laghdú chun saorghluaiseacht mótarfheithiclí atá
 cláraithe i mBallstát eile a áirithiú agus an t‐ualach riaracháin a
 laghdú do shaoránaigh, do ghnóthais agus d'údaráis chlárúcháin, a bhaint amach
 go leordhóthanach toisc go dtagann na rialacha náisiúnta salach ar a chéile
 agus dá bhrí sin, gur fearr is féidir iad a bhaint amach, mar gheall ar a scála
 agus a n‐éifeacht, ar leibhéal an Aontais, féadfaidh an tAontas bearta a
 ghlacadh, i gcomhréir le prionsabal na coimhdeachta mar a leagtar amach in
 Airteagal 5 den Chonradh ar an Aontas Eorpach. I gcomhréir le prionsabal
 na comhréireachta, mar atá leagtha amach san Airteagal sin, ní théann an
 Rialachán seo thar a bhfuil riachtanach chun na cuspóirí sin a bhaint amach.
 (12) Urramaíonn
 an Rialachán seo na cearta bunúsacha agus na prionsabail arna n‐aithint i
 gCairt an Aontais Eorpaigh um Chearta Bunúsacha.
 (13) Chun
 malartú faisnéise idir Ballstáit ar bhealach idir-inoibritheach a bhaint amach,
 ba cheart an chumhacht gníomhartha a ghlacadh i gcomhréir le
 hAirteagal 290 den Chonradh ar Fheidhmiú an Aontais Eorpaigh a tharmligean
 chuig an gCoimisiún i ndáil le leasuithe ar Iarscríbhinn I agus
 Iarscríbhinn II a ghabhann leis an Rialachán seo i bhfianaise dul chun
 cinn theicniúil, go háirithe, chun leasuithe ábhartha ar Threoir 1999/37/CE
 a chur san áireamh nó leasuithe ar ghníomhartha eile de chuid an Aontais a chur
 san áireamh, ar leasuithe iad atá ábhartha go díreach chun Iarscríbhinn I
 agus Iarscríbhinn II den Rialachán seo a thabhairt cothrom le dáta maidir
 leis na coinníollacha atá le comhlíonadh ag fiontair dá n‐eisítear
 deimhnithe gairmiúla clárúcháin feithiclí chun riachtanais dea-chlú agus na
 hinniúlachta gairmiúla riachtanaí a riar, agus maidir le fad bhailíocht na
 ndeimhnithe gairmiúla clárúcháin feithiclí. Tá sé ríthábhachtach go ndéanfaidh
 an Coimisiún comhairliúchán iomchuí le linn a chuid oibre ullmhúcháin, lena n‐áirítear
 comhairliúchán le saineolaithe. Ba cheart don Choimisiún, le linn dó
 gníomhartha tarmligthe a ullmhú agus a tharraingt suas, a áirithiú go ndéantar
 doiciméid ábhartha a chur chuig Parlaimint na hEorpa agus chuig an gComhairle
 ar bhealach comhuaineach, tráthúil agus iomchuí.
 (14) Chun
 coinníollacha aonfhoirmeacha do chur chun feidhme an Rialacháin seo a áirithiú,
 ba cheart cumhachtaí cur chun feidhme a thabhairt don Choimisiún chun na
 nósanna imeachta agus na sonraíochtaí coiteanna a leagan síos le haghaidh
 fheidhmchlár a bhfuil gá leis chun sonraí cláraithe feithiclí a mhalartú go
 leictreonach, lena n‐áirítear an fhormáid le haghaidh na sonraí a
 mhalartaítear, na nósanna imeachta teicniúla chun féachaint ar na cláir
 leictreonacha náisiúnta go leictreonach, nósanna imeachta rochtana agus
 meicníochtaí slándála, agus formáid agus múnla an deimhnithe ghairmiúil
 clárúcháin feithiclí a bhunú. Ba cheart na cumhachtaí sin a fheidhmiú i
 gcomhréir le Rialachán (AE) Uimh. 182/2011 ó Pharlaimint na hEorpa
 agus ón gComhairle an 16 Feabhra 2011 lena leagtar síos na rialacha
 agus na prionsabail ghinearálta a bhaineann leis na sásraí maidir le rialú ag
 na Ballstáit ar fheidhmiú cumhachtaí cur chun feidhme ag an gCoimisiún[21].
 TAR ÉIS AN
 RIALACHÁN SEO A GHLACADH:
 Airteagal 1
 Raon feidhme
 1. Beidh
 feidhm ag an Rialachán seo maidir leis na feithiclí seo a leanas:
 (a)
 aon mhótarfheithicil nó
 leantóir mar a thagraítear dóibh in Airteagal 3 de Threoir 2007/46/CE
 ó Pharlaimint na hEorpa agus ón gComhairle[22];
 (b)
 aon mhótarfheithicil ar a
 bhfuil dhá nó trí roth, bíodh nó ná bíodh rotha cúplacha orthu, atá beartaithe
 chun taisteal ar an mbóthar, mar a thagraítear di in Airteagal 1 de Threoir 2002/24/CE
 ó Pharlaimint na hEorpa agus ón gComhairle[23].
 2. Ní bheidh
 feidhm ag an Rialachán seo maidir le clárú mótarfheithiclí atá cláraithe i
 dtríú tír.
 3. Tá an
 Rialachán seo gan dochar do cheart Ballstát mótarfheithiclí a dhíolmhú ó chlárú
 i gcomhréir le Treoir 1999/37/CE.
 Airteagal 2
 Sainmhínithe
 Chun críocha an Rialacháin
 seo, tá feidhm ag na sainmhínithe seo a leanas:
 (1) ciallaíonn
 ‘clárú’ an t‐údarú riaracháin do chur i seirbhís feithicle i dtrácht ar
 bhóithre, tréimhse ina sainaithnítear an fheithicil agus ina sanntar
 sraithuimhir, ar a dtugtar cláruimhir, di;
 (2) ciallaíonn
 ‘feithicil atá cláraithe i mBallstát eile’ feithicil ag a bhfuil deimhniú
 cláraithe bailí a d'eisigh Ballstát eile;
 (3) ciallaíonn
 ‘sealbhóir an deimhnithe clárúcháin’ an duine a bhfuil feithicil cláraithe ina
 ainm i mBallstát;
 (4) ciallaíonn
 ‘clárú gairmiúil feithicle’ an t‐údarú riaracháin do chur i seirbhís
 feithiclí i dtrácht ar bhóithre, tréimhse ina sainaithnítear an fheithicil agus
 ina sanntar sraithuimhir, ar a dtugtar an chláruimhir ghairmiúil, di, ar uimhir
 í a fhéadfaidh feithiclí éagsúla a úsáid.
 Airteagal 3
 Áit clárúcháin feithiclí atá cláraithe i mBallstát eile
 1. Ní
 fhéadfaidh Ballstát clárú feithicle atá cláraithe i mBallstát eile ar a chríoch
 a cheangal ach amháin má tá gnáthchónaí ar shealbhóir an deimhnithe clárúcháin
 ar a chríoch.
 2. Is ionann
 an Ballstát ina bhfuil gnáthchónaí ar shealbhóir an deimhnithe clárúcháin agus
 aon cheann díobh seo a leanas:
 (c)
 i gcás cuideachta nó comhlachta eile, corpraithe nó
 neamhchorpraithe, an Ballstát ina bhfuil an riarachán lárnach suite;
 (d)
 i gcás brainse, gníomhaireachta
 nó aon bhunaíochta eile de chuideachta nó de chomhlacht eile, an Ballstát ina
 bhfuil an brainse, an ghníomhaireacht nó aon bhunaíocht eile suite;
 (e)
 i gcás duine nádúrtha ag
 gníomhú dó i rith a ghníomhaíochta gnó, an Ballstát arb é a phríomháit ghnó é;
 (f)
 i gcás aon duine nádúrtha eile:
 (i) an áit ina gcónaíonn
 duine go hiondúil, is é sin ar feadh ar a laghad 185 lá i ngach bliain
 féilire, mar gheall ar cheangail phearsanta agus ghairme, nó i gcás duine nach
 bhfuil aon cheangal ghairme aige, mar gheall ar cheangail phearsanta a
 thaispeánann naisc láidre idir an duine sin agus an áit ina bhfuil cónaí air;
 (ii) i gcás duine a
 bhfuil a cheangail ghairme in áit atá éagsúil leis an áit ina bhfuil a
 cheangail phearsanta agus atá ina chónaí, dá thoradh sin, ar a sheal in
 áiteanna difriúla in dhá Bhallstát nó níos mó ná sin, áit a cheangal pearsanta,
 ar choinníoll go bhfillfidh an duine sin ar an áit sin go rialta.
 Ní bheidh feidhm ag an gcoinníoll atá leagtha
 amach i bpointe (ii) i gcás ina mbeidh an duine ina chónaí i mBallstát chun
 cúram a chur i gcrích a bhfuil fad cinnte ag baint leis. Ní thabharfar le
 tuiscint go mbeidh aistriú gnáthchónaí i gceist toisc duine a bheith ag
 freastal ar ollscoil nó ar scoil.
 Airteagal 4
 Nós imeachta clárúcháin le haghaidh feithiclí atá cláraithe i mBallstát eile
 1. I gcás
 ina mbogann sealbhóir an deimhnithe clárúcháin a ghnáthchónaí chuig Ballstát
 eile, ní mór dó clárú feithicle atá cláraithe i mBallstát eile a iarraidh
 laistigh de thréimhse sé mhí tar éis dó teacht:
 Le linn na tréimhse dá
 dtagraítear sa chéad fhomhír, ní dhéanfar srian a chur ar úsáid na feithicle.
 2. Cuirfear
 an t‐iarratas feithicil atá cláraithe i mBallstát eile a chlárú faoi
 bhráid údaráis chlárucháin feithiclí agus áireofar ann codanna ábhartha an
 deimhnithe cláraithe i gcomhréir le hAirteagal 5(2) de Threoir 1999/37/CE
 nó aon fhianaise eile cláraithe roimhe sin i mBallstát eile.
 3. Nuair a
 fhaigheann sé an t‐iarratas ar chlárú feithicle atá cláraithe i mBallstát
 eile, déanfaidh an t‐údarás clárúcháin feithiclí an fhaisnéis faoi na
 míreanna sonraí atá leagtha amach in Iarscríbhinn I a bhailiú láithreach
 go díreach ó údarás clárúcháin feithiclí an Bhallstáit ina bhfuil an fheithicil
 cláraithe, i gcomhréir le hAirteagal 7, agus aistreoidh sé na sonraí chuig
 a chlár féin.
 4. Ní
 fhéadfaidh údaráis chlárucháin feithiclí seiceálacha fisiciúla na feithicle atá
 cláraithe i mBallstát eile a dhéanamh ach amháin sula gcláraítear an fheithicil
 in aon cheann de na cásanna seo a leanas:
 (a)
 mura féidir teacht ar an bhfaisnéis a sholáthair an
 t‐iarratasóir le linn an phróisis cláraithe i gclár feithiclí an
 Bhallstáit a bhfuil an fheithicil in ainm is a bheith cláraithe ann;
 (b)
 murab ionann an fhaisnéis a
 sholáthair an t‐iarratasóir le linn an phróisis chlárúcháin agus an
 fhaisnéis atá i gclár feithiclí an Bhallstáit a bhfuil an fheithicil in ainm is
 a bheith cláraithe ann;
 (c)
 i gcás ina bhfuil forais
 réasúnacha ag an mBallstát a chreidiúint nach ionann na forálacha teicniúla ar
 formheasadh an fheithicil dá réir de bhun Airteagal 23 nó
 Airteagal 24 de Rialachán 2007/46/CE nó de bhun Airteagal 15 de
 Throier 2002/24/CE agus a bhforálacha féin;
 (d)
 má tá gá le trialacha
 ródacmhainneachta i gcás ina n‐athródh úinéireacht na feithicle, nó i
 gcás feithiclí a bhfuil damáiste tromchúiseach déanta dóibh.
 5. I gcás
 ina gcláraítear feithicil atá cláraithe i mBallstát eile, déanfaidh an t‐údarás
 ábhartha cláraithe feithiclí é sin a thuairisciú láithreach d'údarás cláraithe
 feithiclí an Bhallstáit inar cláraíodh an fheithicil an uair dheireanach, i
 gcomhréir le hAirteagal 7.
 Airteagal 5
 Diúltú feithicil atá cláraithe i mBallstát eile a chlárú
 1. Ní
 fhéadfaidh údaráis chlárúcháin feithiclí diúltú feithicil atá cláraithe i
 mBallstát eile a chlárú ach amháin in aon cheann de na cásanna seo a leanas:
 (a)
 i gcás nach gcomhlíontar na coinníollacha atá
 leagtha amach in Airteagal 4(2);
 (b)
 i gcás inarb infheidhme, más
 rud é nár íocadh na tobhaigh nó na táillí a d'fhorchuir an Ballstát sin don
 chlárú dá dtagraítear in Airteagal 4;
 (c)
 i gcás nár gnóthaíodh na
 seiceálacha fisiciúla dá dtagraítear in Airteagal 4(4);
 (d)
 i gcás ina léiríonn an
 fhaisnéis a bailíodh i gcomhréir le hAirteagal 7 aon cheann de na nithe
 seo a leanas:
 (i) go bhfuil damáiste
 tromchúiseach déanta don fheithicil, gur goideadh an fheithicil nó gur
 scriosadh í;
 (ii) gur goideadh
 doiciméid chlárúcháin na feithicle, mura bhféadann sealbhóir an deimhnithe
 clárúcháin a léiriú go follasach gur leisean an fheithicil;
 (iii) go bhfuil dáta an
 chéad deimhnithe ródacmhainneachta éigeantaigh eile imithe in éag.
 2. Aon
 chinneadh a dhéanfaidh údarás clárúcháin feithiclí lena ndiúltaíonn sé
 feithicil atá cláraithe i mBallstát eile a chlárú, beidh sé cuí-réasúnaithe.
 Laistigh de mhí amháin ón gcinneadh diúltach a fháil féadfaidh an duine lena
 mbaineann iarraidh ar an údarás inniúil clárúcháin feithiclí an cinneadh a
 athbhreithniú. Áireofar san iarratas sin cúiseanna an athbhreithnithe sin.
 Laistigh de mhí amháin ón iarratas sin a fháil, deimhneoidh nó aisiompóidh an t‐údarás
 inniúil clárúcháin feithiclí a chinneadh.
 Airteagal 6
 Cláruithe sealadacha le haghaidh aistrithe chuig Ballstát eile
 1. Aon duine
 a cheannaigh feithicil i mBallstát eile agus i gcás nach bhfuil deimhniú
 clárúcháin ann don fheithicil sin, féadfaidh sé iarraidh ar an údarás
 clárúcháin feithiclí deimhniú clárúcháin sealadach a eisiúint d'fheithicil i
 bhfianaise a haistrithe chuig Ballstát eile. Beidh an deimhniú clárúcháin
 sealadach bailí ar feadh 30 lá.
 2. Nuair a
 fhaigheann sé an t‐iarratas ar an deimhniú clárúcháin sealadach dá
 dtagraítear i mír 1, déanfaidh an t‐údarás clárúcháin feithiclí an
 fhaisnéis faoi na míreanna sonraí atá leagtha amach in Iarscríbhinn I a
 bhailiú láithreach go díreach ó údarás clárúcháin feithiclí an Bhallstáit ina
 bhfuil an fheithicil cláraithe, i gcomhréir le hAirteagal 7, agus
 aistreoidh sé na sonraí chuig a chlár féin.
 3. Féadfaidh
 údaráis chlárúcháin feithiclí an deimhniú clárúcháin a dhiúltú sealadach dá
 dtagraítear i mír 1 a eisiamh in aon cheann de na cásanna seo a leanas:
 (a)
 i gcás inarb infheidhme, más rud é nár íocadh na
 tobhaigh nó na táillí a d'fhorchuir a mBallstáit don chlárú sealadach;
 (b)
 i gcás ina léiríonn an
 fhaisnéis a bailíodh i gcomhréir le hAirteagal 7 nó an fhaisnéis sna cláir
 náisiúnta oifigiúla feithiclí aon cheann de na nithe seo a leanas:
 (i) go bhfuil damáiste
 tromchúiseach déanta don fheithicil, gur goideadh an fheithicil nó gur
 scriosadh í;
 (ii) gur goideadh
 doiciméid cláraithe na feithicle, mura bhféadann sealbhóir an deimhnithe
 clárúcháinclárúcháin a léiriú go follasach gur leisean an fheithicil;
 (iii) go bhfuil dáta an
 chéad deimhnithe ródacmhainneachta éigeantaigh eile imithe in éag.
 Airteagal 7
 Malartú faisnéise faoi shonraí clárúcháin feithiclí
 1. Chun
 críocha feithicil atá cláraithe i mBallstát eile a chlárú, déanfaidh údaráis
 chlárúcháin feithiclí rochtain ar na sonraí arna stóráil sna cláir oifigiúla
 feithiclí faoi mhíreanna sonraí atá leagtha amach in Iarscríbhinn I a
 dheonú d'údaráis chlárúcháin feithiclí na mBallstát eile.
 2. Chun
 críocha mhír 1, úsáidfidh údaráis chlárúcháin feithiclí feidhmchlár mar atá
 leagtha amach in Iarscríbhinn II.
 Is ag údaráis chlárúcháin
 feithiclí amháin a bheidh rochtain dhíreach ar na sonraí arna stóráil agus atá
 réidh le haisghabháil faoin bhfeidhmchlár. Déanfaidh údaráis chlárúcháin
 feithiclí na bearta is gá chun a áirithiú go ndéantar an méid seo a leanas a
 chosc:
 (a)
 rochtain arna fáil ag daoine neamhúdaraithe ar an
 trealamh próiseála sonraí;
 (b)
 faisnéis a bheith á léamh, á
 cóipeáil, á leasú nó á scriosadh ag daoine neamhúdaraithe;
 (c)
 ceistiú neamhúdaraithe nó
 tarchur neamhúdaraithe faisnéise;
 (d)
 léamh nó cóipeáil
 neamhúdaraithe faisnéise le linn tarchuir.
 3. Déanfaidh
 na húdaráis chlárúcháin feithiclí sna Ballstáit sonraí pearsanta a phróiseáil i
 gcomhréir le Treoir 95/46/CE agus faoi mhaoirseacht údarás neamhspleách
 poiblí an Bhallstáit dá dtagraítear in Airteagal 28 den Treoir sin.
 Ní úsáidfidh údaráis
 chlárúcháin feithiclí faisnéis arna tarchur i gcomhréir leis an Rialachán seo
 ach amháin chun feithicil atá cláraithe i mBallstát eile a chlárú.
 I gcás ina malartaítear
 faisnéis idir údaráis chlárúcháin feithiclí i gcomhréir leis an Rialachán seo,
 déanfar an t‐údarás clárúcháin a sholáthraíonn an fhaisnéis a chur ar an
 eolas, má iarrtar amhlaidh, faoin úsáid atá le baint as an bhfaisnéis arna
 soláthar agus faoin bhfaireachán a rinneadh.
 Féachfaidh an t‐údarás
 clárúcháin feithiclí a sholáthraíonn an fhaisnéis do chruinneas na faisnéise
 atá le soláthar agus breithneoidh sé an bhfuil gá léi agus an bhfuil sí i
 gcomhréir leis an gcríoch dá soláthraítear í. Cloífidh sé leis na rialacháin
 ábhartha maidir le cosaint sonraí pearsanta.
 Má thagann sé chun solais gur
 soláthraíodh faisnéis mhícheart nó faisnéis nár cheart a sholáthar, déanfar an
 t‐údarás clárúcháin feithiclí a fhaigheann an fhaisnéis a chur ar an
 eolas láithreach. Déanfaidh an t‐údarás clárúcháin feithiclí a fhaigheann
 an fhaisnéis í a scriosadh ansin nó ceartóidh sé an fhaisnéis a fuarthas.
 4. Glacfaidh
 an Coimisiún gníomhartha cur chun feidhme chun na nósanna imeachta agus na
 sonraíochtaí coiteanna a leagan síos le haghaidh an fheidhmchláir dá
 dtagraítear in alt 2, lena n‐áirítear an fhormáid le haghaidh na
 sonraí a mhalartaítear, na nósanna imeachta teicniúla chun féachaint ar na
 cláir leictreonacha náisiúnta go leictreonach, nósanna imeachta rochtana agus
 meicníochtaí slándála. Déanfar na gníomhartha cur chun feidhme sin a ghlacadh i
 gcomhréir leis an nós imeachta scrúdúcháin dá dtagraítear in
 Airteagal 12(2).
 Airteagal 8
 Cláruithe gairmiúla feithiclí
 1. Féadfaidh
 údarás clárúcháin feithiclí deimhniú gairmiúil clárúcháin feithicle amháin nó
 cúpla deimhniú a eisiúint d'aon fhiontar a chomhlíonann na critéir seo a
 leanas:
 (a)
 tá sé bunaithe ar a chríoch;
 (b)
 dáileann sé feithiclí nó
 soláthraíonn sé seirbhísí deisithe, cothabhála nó tástála le haghaidh
 feithiclí;
 (c)
 tá cáil mhaith air agus tá an
 inniúlacht ghairmiúil is gá aige.
 2. Áiritheoidh údaráis
 chlárúcháin feithiclí go ndéantar na sonraí feithiclí dá dtagraítear in
 Iarscríbhinn I a thaifeadadh ina gclár i gcás gach clárúcháin ghairmiúil
 feithicle.
 3. Ní fhéadfar feithiclí a
 bhfuil deimhniú gairmiúil clárúcháin feithiclí ann dóibh a úsáid ach amháin
 mura bhfuil riosca díreach láithreach do shábháilteacht ar bhóithre ag baint leo.
 Ní fhéadfar na feithiclí sin a úsáid le haghaidh iompair thráchtála daoine nó
 earraí.
 4. Ní fhéadfaidh Ballstáit, ar
 chúiseanna a bhaineann le clárú feithicle, bac a chur ar shaorghluaiseacht
 feithiclí atá cumhdaithe ag deimhniú gairmiúil clárúcháin feithiclí.
 5. Glacfaidh an Coimisiún
 gníomhartha cur chun feidhme chun formáid agus múnla an deimhnithe ghairmiúil
 chlárúcháin feithiclí a bhunú.
 Déanfar na gníomhartha cur
 chun feidhme sin a ghlacadh i gcomhréir leis an nós imeachta scrúdúcháin dá
 dtagraítear in Airteagal 12(2).
 Airteagal 9
 Údaráis chlárúcháin feithiclí
 1 Déanfaidh
 Ballstáit ainmneacha agus sonraí teagmhála na n‐údarás clárúcháin
 feithiclí atá freagrach as na cláir oifigiúla feithiclí ina gcríoch a
 bhainistiú agus as cur i bhfeidhm an Rialacháin seo a chur in iúl don
 Choimisiún.
 Foilseoidh an Coimisiún liosta
 údarás clárúcháin feithiclí agus aon nuashonruithe ar an liosta sin ar a
 shuíomh gréasáin.
 2. Déanfaidh údaráis chlárúcháin
 feithiclí a áirithiú go bhfuil rochtain éasca ag an bpobal ar an bhfaisnéis seo
 a leanas:
 (d)
 an fhaisnéis maidir le clárú feithiclí i mBallstát
 an údaráis ábhartha
 (e)
 ainm agus sonraí teagmhála an
 údaráis ionas gur féidir dul i dteagmháil leis go díreach
 Airteagal 10
 Gníomhartha Tarmligthe
 Tabharfar an chumhacht don
 Choimisiún gníomhartha tarmligthe a ghlacadh i gcomhréir le hAirteagal 11
 maidir le:
 (1) leasuithe
 ar Iarscríbhinn I agus ar Iarscríbhinn II a ghabhann leis an
 Rialachán seo i bhfianaise dul chun cinn theicniúil, go háirithe chun leasuithe
 ábhartha ar Threoir 1999/37/CE a chur san áireamh nó leasuithe ar
 ghníomhartha eile de chuid an Aontais a chur san áireamh, ar leasuithe iad atá
 ábhartha go díreach chun Iarscríbhinn I agus Iarscríbhinn II a
 ghabhann leis an Rialachán seo a thabhairt cothrom le dáta.
 (2) na coinníollacha atá le
 comhlíonadh ag fiontair chun na ceanglais atá leagtha síos in
 Airteagal 8(1)(c);
 (3) fad
 bhailíocht na ndeimhnithe gairmiúla clárúcháin feithiclí dá dtagraítear in
 Airteagal 8(1)
 Airteagal 11
 An tarmligean a fheidhmiú
 1. Tugtar an
 chumhacht don Choimisiún gníomhartha tarmligthe a ghlacadh faoi réir na
 gcoinníollacha atá leagtha síos san Airteagal seo.
 2. Is go
 ceann tréimhse éiginnte ama ó theacht i bhfeidhm an Rialacháin seo a thabharfar
 tarmligean na cumhachta dá dtagraítear in Airteagal 10 don Choimisiún.
 3. Féadfaidh
 Parlaimint na hEorpa nó an Chomhairle tarmligean na cumhachta dá dtagraítear in
 Airteagal 10 a chúlghairm tráth ar bith. Le cinneadh cúlghairm a dhéanamh,
 cuirfear deireadh le tarmligean na cumhachta arna shonrú sa chinneadh sin.
 Tiocfaidh sé i bhfeidhm an lá tar éis fhoilsiú an chinnidh in Iris Oifigiúil an
 Aontais Eorpaigh Iris Oifigiúil an Aontais Eorpaigh nó ar dháta níos
 déanaí arna shonrú sa chinneadh. Ní dhéanfaidh sé difear do bhailíocht aon
 cheann de na gníomhartha tarmligthe atá i bhfeidhm cheana féin.
 4. A luaithe
 a ghlacfaidh sé gníomh tarmligthe, tabharfaidh an Coimisiún fógra ina leith do
 Pharlaimint na hEorpa agus don Chomhairle go comhuaineach.
 5. Ní
 thiocfaidh gníomh tarmligthe a ghlactar de bhun Airteagal 10 i bhfeidhm
 ach amháin murar chuir Parlaimint na hEorpa nó an Chomhairle ina choinne
 laistigh de thréimhse dhá mhí ó tugadh fógra do Pharlaimint na hEorpa agus don
 Chomhairle faoin ngníomh sin nó, sula dtéann an tréimhse sin in éag, má tá sé
 curtha in iúl ag Parlaimint na hEorpa agus ag an gComhairle araon don
 Choimisiún nach gcuirfidh siad ina choinne. Cuirfear dhá mhí leis an tréimhse
 sin ar thionscnamh Pharlaimint na hEorpa nó na Comhairle.
 Airteagal 12
 Nós imeachta coiste
 1. Beidh
 coiste de chúnamh ag an gCoimisiún. Coiste de réir bhrí
 Rialachán (AE) Uimh. 182/2011 a bheidh sa Choiste sin.
 2. I gcás
 ina ndéantar tagairt don mhír seo, beidh feidhm ag Airteagal 5 de
 Rialachán (AE) Uimh. 182/2011.
 3. I gcás
 ina mbeidh tuairim an choiste le fáil trí nós imeachta scríofa, cuirfear
 deireadh leis an nós imeachta sin gan toradh i gcás ina gcinnfidh cathaoirleach
 an choiste amhlaidh nó i gcás ina n‐iarrfaidh tromlach simplí de
 chomhaltaí an choiste amhlaidh laistigh den teorainn ama chun an tuairim a
 sholáthar.
 Airteagal 13
 Meastóireacht
 Déanfaidh an Coimisiún
 tuarascáil faoi mheastóireacht an Rialacháin seo a chur faoi bhráid Pharlaimint
 na hEorpa agus na Comhairle faoin [ceithre bliana tar éis theacht i bhfeidhm an
 Rialacháin seo]. Tíolacfaidh an Coimisiún, más gá, tograí iomchuí d'fhonn an
 Rialachán seo a leasú, agus gníomhartha eile de chuid an Aontais a ailíniú,
 agus na féidearthachtaí maidir le tuilleadh simplithe riaracháin a dhéanamh do
 shaoránaigh agus do ghnóthaí á gcur san áireamh go háirithe.
 Airteagal 14
 Teacht i bhfeidhm agus infheidhmeacht
 Tiocfaidh an Rialachán seo
 i bhfeidhm an fichiú lá tar éis lá a fhoilsithe in Iris Oifigiúil an Aontais
 Eorpaigh.
 Beidh feidhm aige ón xxxx
 [an dáta le cur isteach: bliain amháin tar éis theacht i bhfeidhm an Rialacháin
 seo].
 Beidh an
 Rialachán seo ina cheangal go huile agus go hiomlán agus beidh sé infheidhme go
 díreach i ngach Ballstát.
 Arna dhéanamh sa Bhruiséil, an 4.4.2012
 Thar ceann
 Pharlaimint na hEorpa Thar ceann na Comhairle
 An tUachtarán An
 tUachtarán
 IARSCRÍBHINN I
 Tacar sonraí i dtaca le cuardach
 uathoibríoch a dhéanamh ar na sonraí i ndáil le clárú feithiclí dá dtagraítear
 in Airteagal 7(1)
 Mír || Treoir 1999/37/CE maidir le Cóid Chomhchuibhithe
 1. Tír chlárúcháin || --
 2. Uimhir chlárúcháin || (A)
 3. An dáta ar a cláraíodh an fheithicil den chéad uair || (B)
 4. Uimhir/uimhreacha aitheantais an deimhnithe clárúcháin || --
 5. Ainm an údaráis a d'eisigh an deimhniú clárúcháin || --
 6. Feithicil: déanamh || (D.1)
 7. Feithicil: cineál: - Athróg (más ann dó); - Leagan (más ann dó); || (D.2)
 8. Feithicil: tuairisc/tuairiscí tráchtála || (D.3)
 9. Uimhir Aitheantais na Feithicle (VIN) || (E)
 10. Mais: an uasmhais ualaithe atá ceadaithe ar bhonn teicniúil, seachas i gcás gluaisrothar || (F.1)
 11. Mais: an uasmhais ualaithe atá ceadaithe i gcás feithicle atá i seirbhís sa Bhallstát ina bhfuil an fheithicil cláraithe || (F.2)
 12. Mais na feithicle atá i seirbhís agus cabhailobair san áireamh mar aon le feiste cúplála i gcás feithicle tarraingthe atá i seirbhís ó aon chatagóir seachas M1. || (G)
 13. Tréimhse bailíochta, murar tréimhse neamhtheoranta í || (H)
 14. Dáta an chlárúcháin dá dtagraíonn an deimhniú seo || (I)
 15. Uimhir chineálcheadaithe (más ann dó) || (K)
 16. Líon na n‐acastóirí || (L)
 17. Rothfhad (mm) || (M)
 18. I gcás feithiclí a bhfuil mais iomlán cheadaithe os cionn 3500 kg acu, dáileadh na huasmhaise iomláine atá ceadaithe ar bhonn teicniúil idir na hacastóirí: acastóir 1 (kg) || (N.1)
 19. I gcás feithiclí a bhfuil mais iomlán cheadaithe os cionn 3500 kg acu, dáileadh na huasmhaise iomláine atá ceadaithe ar bhonn teicniúil idir na hacastóirí: acastóir 2 (kg), nuair is iomchuí || (N.2)
 20. I gcás feithiclí a bhfuil mais iomlán cheadaithe os cionn 3500 kg acu, dáileadh na huasmhaise iomláine atá ceadaithe ar bhonn teicniúil idir na hacastóirí: acastóir 3 (kg), nuair is iomchuí || (N.3)
 21. I gcás feithiclí a bhfuil mais iomlán cheadaithe os cionn 3500 kg acu, dáileadh na huasmhaise iomláine atá ceadaithe ar bhonn teicniúil idir na hacastóirí: acastóir 4 (kg), nuair is iomchuí || (N.4)
 22. I gcás feithiclí a bhfuil mais iomlán cheadaithe os cionn 3500 kg acu, dáileadh na huasmhaise iomláine atá ceadaithe ar bhonn teicniúil idir na hacastóirí: acastóir 5 (kg), nuair is iomchuí || (N.5)
 23. Uasmhais intarraingthe an leantóra atá ceadaithe ar bhonn teicniúil: coscánaithe (kg) || (O.1)
 24. Uasmhais intarraingthe an leantóra atá ceadaithe ar bhonn teicniúil: gan bheith coscánaithe (kg) || (O.2)
 25. Inneall: toilleadh (cm3) || (P.1)
 26. Inneall: uaschumhacht ghlan (kW) (más ann di) || (P.2)
 27. Inneall: cineál breosla nó an fhoinse chumhachta || (P.3)
 28. Inneall: luas rátáilte (min -1) || (P.4)
 29. Uimhir aitheantais an innill || (P.5)
 30. Cóimheas cumhachta/meáchain (kW/kg) (le haghaidh gluaisrothar amháin) || (Q)
 31. Dath na feithicle || (R)
 32. Cóir suí: líon na suíochán, lena n‐áirítear suíochán an tiomána || (S.1)
 33. Cóir suí: líon na n‐áiteanna le seasamh (nuair is iomchuí) || (S.2)
 34. Uasluas (km/u) || (T)
 35. Leibhéal fuaime: ina stad (dB(A)) || (U.1)
 36. Leibhéal fuaime: luas an innill (min -1) || (U.2)
 37. Leibhéal fuaime: ag tiomáint thart (dB(A)) || (U.3)
 38. Astaíochtaí sceite: CO (g/km nó g/kWh) || (V.1)
 39. Astaíochtaí sceite: HC (g/km nó g/kWh) || (V.2)
 40. Astaíochtaí sceite: NOx (g/km nó g/kWh) || (V.3)
 41. Astaíochtaí sceite: HC + NOx (g/km) || (V.4)
 42. Astaíochtaí sceite: caithníní díosail (g/km nó g/kWh) || (V.5)
 43. Astaíochtaí sceite: comhéifeacht ionsúcháin cheartaithe le haghaidh díosail (min -1) || (V.6)
 44. Astaíochtaí sceite: CO2 (in g/km) || (V.7)
 45. Astaíochtaí sceite: ídiú iomlán breosla (l/100 km) || (V.8)
 46. Astaíochtaí sceite: tásc ar chatagóir comhshaoil an chineálcheadaithe CE; tagairt don leagan is infheidhme de bhun Threoir 70/220/CEE nó Threoir 88/77/CEE || (V.9)
 47. Toilleadh an umair/na n‐umar breosla (lítir) || (W)
 48. Dáta na tástála deireanaí ródacmhainneachta || --
 49. Dáta na chéad tástála ródacmhainneachta eile || --
 50. Míleáiste (más ann dó); || --
 51. Scrios na feithicle (Is ea/Ní hea) || --
 52. Dáta eisiúna an deimhnithe scriosta[24] || --
 53. Bunaíocht nó gnóthas a eisíonn an deimhniú scriosta || --
 54. Cúis leis an scriosadh || --
 55. Feithicil a goideadh (Is ea/Ní hea) || --
 56. Deimhniú clárúcháin agus/nó plátaí a goideadh (Is ea/Ní hea) || --
 57. Clárú neamhghníomhach || --
 58. Clárú ar fionraí || --
 59. Athrú ar an uimhir chlárúcháin || --
 60. Tástáil ródacmhainneachta de dhith tar éis timpiste ina ndearnadh drochdhamáiste don fheithicil || --
 61. Tástáil bhreise de dhith tar éis aon cheann de mhíreanna 9 go 47 a athrú nó a mhodhnú ||
 IARSCRÍBHINN II
 Úsáid an fheidhmchláir dá
 dtagraítear in Airteagal 7
 1. Déanfar faisnéis a mhalartú
 trí mhodh leictreonach idir‐inoibritheach gan sonraí a bhaineann le
 bunachair sonraí eile a mhalartú. Déanfar an malartú faisnéise sin ar bhealach
 costéifeachtúil agus slán agus áiritheofar sláine agus cosaint na sonraí a
 tharchuirfear a mhéid is féidir agus úsáid á baint as na feidhmchláir atá ann
 cheana.
 2. Chun críocha an Rialacháin
 seo, déanfar foráil san fheidhmchlár maidir le modh malartaithe fíorama ar line
 agus/nó modh malartaithe baisce. Déanfaidh an modh malartaithe baisce foráil
 maidir le haistriú iliomad iarrataí nó freagraí laistigh de theachtaireacht
 amháin.
 3. I gcás gach Ballstáit, is
 orthu féin a bheidh na costais a thiocfaidh as riarachán, úsáid agus cothabháil
 an fheidhmchláir dá dtagraítear i bpointe 1.
 4. Gheobhaidh na húdaráis chlárúcháin,
 ag baint úsáide as na nósanna imeachta uathoibríocha dá dtagraítear i bpointí 1
 agus 2, an fhaisnéis ar na míreanna sonraí dá dtagraítear in
 Iarscríbhinn I ó chláir leictreonacha feithiclí Ballstáit amháin nó níos
 mó.
 5. Beidh an feidhmchlár i bhfeighil
 cumarsáide sláine a dhéanfar leis na Ballstáit eile agus déanfaidh sé teagmháil
 le seanchórais chúil na mBallstát trí bhíthin XML. Déanfaidh na
 Ballstáit teachtaireachtaí a mhalartú trína gcur go díreach chuig an
 bhfaighteoir.
 7. Déanfar na teachtaireachtaí
 XML a chuirfear tríd an líonra a incriptiú.
 RÁITEAS AIRGEADAIS REACHTACH LE
 hAGHAIDH TOGRAÍ
 1. LEAGAN AMACH AN TOGRA/TIONSCNAIMH
 1.1. Teideal an togra/tionscnaimh
 1.2. Réimsí
 beartais lena mbaineann i gcreat ABM/ABB
 1.3. An
 cineál togra/tionscnaimh
 1.4. Cuspóirí
 1.5. Na
 forais atá leis an togra/tionscnamh
 1.6. Fad
 agus tionchar airgeadais
 1.7. Modhanna
 bainistíochta atá beartaithe
 2. BEARTA BAINISTÍOCHTA
 2.1. Rialacha
 faireacháin agus tuairiscithe
 2.2. Córas
 bainistíochta agus rialaithe
 2.3. Bearta
 chun calaois agus neamhrialtachtaí a chosc
 3. AN TIONCHAR AIRGEADAIS A MHEASTAR A
 BHEIDH AG AN TOGRA/TIONSCNAMH
 3.1. Ceannteidil
 an chreata airgeadais ilbhliantúil agus na línte buiséid ar a n‐imrítear
 tionchar
 3.2. An
 tionchar a mheastar a bheidh ag an togra/tionscnamh ar chaiteachas
 3.2.1. Achoimre ar an tionchar a mheastar a bheidh ag
 an togra/tionscnamh ar chaiteachas
 3.2.2. An
 tionchar a mheastar a bheidh ag an togra/tionscnamh ar leithreasuithe faoi
 chomhair oibríochtaí
 3.2.3. An
 tionchar a mheastar a bheidh ag an togra/tionscnamh ar leithreasuithe de
 chineál riaracháin
 3.2.4. Comhoiriúnacht
 don chreat airgeadais ilbhliantúil reatha
 3.2.5. Ranníocaíochtaí
 ó thríú páirtithe
 3.3. An tionchar a mheastar a
 bheidh ag an togra/tionscnamh ar ioncam
 RÁITEAS
 AIRGEADAIS REACHTACH LE hAGHAIDH TOGRAÍ
 1. LEAGAN AMACH AN TOGRA/TIONSCNAIMH
 1.1. Teideal an togra/tionscnaimh
 Togra
 le haghaidh Rialacháin ó Pharlaimint na hEorpa agus ón gComhairle lena
 simplítear aistriú mótarfheithiclí atá cláraithe i mBallstát eile laistigh den
 mhargadh aonair
 1.2. Réimsí beartais lena
 mbaineann i gcreat ABM/ABB[25]
 Teideal 2
 – Fiontar – Caibidil 02 03: An margadh inmheánach in earraí agus beartas
 earnálach
 1.3. An cineál togra/tionscnaimh
 Baineann an
 togra/tionscnamh le beart nua
 1.4. Cuspóirí
 1.4.1. Cuspóirí straitéiseacha
 ilbhliantúla an Choimisiúin ar a bhfuil an togra/tionscnamh dírithe
 1a.
 Iomaíochas le haghaidh fáis agus fostaíochta
 1.4.2. Cuspóirí sonracha agus na
 gníomhaíocht ABM/ABB lena mbaineann
 Cuspóir
 sonrach Uimh. 1: An acquis atá ann
 cheana agus a bhaineann leis an margadh inmheánach a athbhreithniú go leanúnach
 agus gníomhaíocht reachtach nó neamhreachtach nua a bheartú nuair is iomchuí.
 1.4.3. An toradh agus an tionchar a
 bhfuil súil leis
 Sonraigh an tionchar a
 bheadh ag an togra/tionscnamh ar na tairbhithe/grúpaí ar a bhfuil sé dírithe.
 Is
 é an toradh a bhfuiltear ag súil leis ón tionscnamh seo feidhmiú an mhargaidh
 aonair a fheabhsú trí bhacainní riaracháin a bhaineann le nós imeachta
 athchlárúcháin mótarfheithiclí a bhaint, ar bacainní iad a chuireann isteach ar
 shaorghluaiseacht mótarfheithiclí faoi láthair. Ba cheart go ndéanfadh an togra
 seo nósanna imeachta athchlárúcháin na mótarfheithiclí atá cláraithe i
 mBallstát eile a chomhchuibhiú, a chuíchóiriú agus a shimpliú le haghaidh
 saoránach, fostaithe, fostóirí, cuideachtaí carranna ar cíos agus ar léas agus
 údarás clárúcháin. Ba cheart go ndéanfadh an togra seo ualach riaracháin na
 ngníomhaithe ar fad lena mbaineann a laghdú gan cur isteach ar shábháilteacht
 ar bhóithre nó ar choireanna agus calaois a chosc.
 Beidh
 tionchar ag an togra seo ar shaoránaigh atá ag gluaiseacht ó thír amháin go tír
 eile nó ar dhaoine a bhfuil teach saoire acu i mBallstát eile, agus ar dhaoine
 a bhfuil cónaí orthu i mBallstát amháin agus atá ag baint úsáide as
 mótarfheithicil atá cláraithe ag a bhfostóir i mBallstát eile. Chomh maith leis
 sin, is iad saoránaigh an príomhghrúpa custaiméirí do mhargadh athláimhe
 mótarfheithiclí laistigh den AE. Beidh tionchar díreach ag an togra seo ar
 thrádálaithe athláimhe agus ar chuideachtaí léasaithe agus ar chuideachtaí
 carranna ar cíos freisin. Ar deireadh, beidh tionchar ag an togra seo ar
 údaráis chlárúcháin mótarfheithiclí. Tugtar cur síos níos mionsonraithe sa mheasúnú
 tionchair a ghabhann leis seo ar an tionchar a bheidh ag an togra.
 1.4.4. Táscairí lena léirítear toradh
 agus tionchar
 Sonraigh na táscairí
 lena léirítear faireachán ar chur chun feidhme an togra/tionscnaimh.
 - Líon na ngearán;
 - Líon na gcásanna SOLVIT;
 - Líon na gcásanna cúirte;
 - Líon na n‐iarrataí chuig Lárionaid Eorpacha do
 Thomhaltóirí;
 - Líon na n‐athchláruithe agus na ndí-chláruithe;
 - Comhairliúchán poiblí, go háirithe maidir leis an ualach
 riaracháin;
 - Suirbhé a dhíríonn go sonrach ar an earnáil seo;
 - Suirbhé a dhíríonn go sonrach ar údaráis chlárúcháin
 náisiúnta;
 - Staidreamh EUCARIS.
 1.5. Na forais atá leis an
 togra/tionscnamh
 1.5.1. Na ceanglais is gá a shásamh
 sa ghearrthéarma nó san fhadtéarma
 Is
 é cuspóir ginearálta an tionscnaimh seo feidhmiú an mhargaidh aonair a fheabhsú
 trí bhacainní riaracháin a bhaineann le nós imeachta athchlárúcháin
 mótarfheithiclí a bhaint, ar bacainní iad a chuireann isteach ar
 shaorghluaiseacht mótarfheithiclí faoi láthair.
 1.5.2. Luach breise a bhaineann le
 rannpháirteachas an AE
 Tá
 na gnéithe trasteorann a bhaineann le clárú mótarfheithiclí ag cruthú fadhbanna
 fós laistigh den mhargadh aonair. Mar shampla, rinne an Chúirt Bhreithiúnais 17
 mbreithiúnas agus ordú maidir leis na bacainní ar shaorghluaiseacht earraí,
 seirbhísí agus daoine de thoradh cúrsaí a bhaineann le clárú carranna ó 2000 i
 leith. I ngeall ar na héagsúlachtaí idir rialacha riaracháin ar an leibhéal
 náisiúnta i ndáil le hathchlárú mótarfheithiclí atá cláraithe i mBallstát eile,
 cuirtear isteach ar shaorghluaiseacht na bhfeithiclí sin laistigh den AE. Dá
 bhrí sin, tá sé de cheart ag an AE gníomhú ar bhonn Airteagal 114 den
 CFAE, ar mhaithe le feidhmiú ceart an mhargaidh aonair a áirithiú le haghaidh
 mótarfheithiclí athláimhe a ceannaíodh i mBallstát eile, le haghaidh saoránach
 a aistríonn mótarfheithicil chuig Ballstát eile ina bhfuil cónaí orthu, le
 haghaidh saoránach a úsáideann mótarfheithicil atá cláraithe i mBallstát a
 bhfostaíochta, agus le haghaidh gnóthas carranna ar cíos (agus gnóthas
 léasaithe freisin, ar leibhéal níos lú) a mbíonn bacainní maidir le húsáid
 trasteorann na bhfeithiclí seo orthu féin nó ar a gcuid cliaint de thoradh ar
 na riachtanais maidir le clárú. D’fhonn cloí le prionsabal na comhréireachta,
 áfach, ní bheidh tionchar ag an togra seo ar athchláruithe laistigh den
 Bhallstát céanna, ná ar aistriú mótarfheithicle laistigh den Bhallstát céanna.
 1.5.3. Ceachtanna a foghlaimíodh ó
 thaithí eile dá leithéid san am a chuaigh thart
 Sa
 bhreis ar thús a chur le nósanna imeachta um shárú, d'fhoilsigh an Coimisiún
 teachtaireachtaí léirmhínitheacha ina dtugtar achoimre ar dhlí an AE i leith an
 ábhair sin. Mar sin féin, tá dlí an AE agus dlí-eolaíocht na Cúirte
 Breithiúnais ar an ábhar sin ag forbairt i gcónaí, agus mar sin téann formhór
 na dteachtaireachtaí léirmhínitheacha maidir le clárú carranna as dáta go tapa,
 lena n‐áirítear an teachtaireacht a foilsíodh in 2007. Ina theannta sin,
 níl teachtaireacht léirmhínitheach ceangailteach, agus go dtí seo, ní Treoir ná
 bac éifeachtach ar na Ballstáit é. Lena chois sin, cé go bhfuil na
 teachtaireachtaí éagsúla léirmhínitheacha seo eisithe cheana féin ag an
 gCoimisiún, ní féidir a mhaíomh gur éirigh leo líon na bhfadhbanna a laghdú. Tá
 na húdaráis náisiúnta ar an eolas – nó ba cheart dóibh a bheith ar an eolas –
 faoin teachtaireacht léirmhínitheach is déanaí, ach de ghnáth cuireann siad an
 dlí náisiúnta i bhfeidhm i gcás coimhlinte idir rialacha náisiúnta agus an
 teachtaireacht léirmhínitheach. Ní cosúil go mbeadh saoránaigh ná fiontair ar
 an eolas faoin teachtaireacht, agus ní fhéadfaí a bheith ag súil go mbeadh
 cúnamh sa teachtaireacht - ina bhfuil príomheilimintí dhlí an AE agus
 dlí-eolaíocht na Cúirte Breithiúnais - dóibh i gcás coimhlinte.
 1.5.4. Comhoiriúnacht d'ionstraimí
 ábhartha eile agus sineirgíocht a d'fhéadfadh a bheith ann
 Tá
 an tionscnamh seo go hiomlán comhoiriúnach le hionstraimí ábhartha eile, go
 háirithe Treoir 1999/37/CE an 29 Aibreán 1999 maidir leis na
 doiciméid chlárúcháin le haghaidh feithiclí, Treoir 2000/53/CE ó Pharlaimint
 na hEorpa agus ón gComhairle an 18 Meán Fómhair 2000 maidir le
 feithiclí a bhfuil a ré caite, Treoir 2009/103/CE ó Pharlaimint na hEorpa
 agus ón gComhairle an 16 Meán Fómhair 2009 maidir le hárachas i
 gcoinne dliteanais shibhialta i ndáil le húsáid mótarfheithiclí agus
 forfheidhmiú an dualgais chun árachú i gcoinne an dliteanais sin, Treoir 2004/919/CE
 ón gComhairle an 22 Nollaig 2004 maidir le dul i ngleic le coireacht
 feithiclí a bhfuil impleachtaí trasteorann aici, Treoir 2008/615/JHA ón
 gComhairle an 23 Meitheamh 2008 maidir le dlús a chur le comhar
 trasteorann, go háirithe i leith sceimhlitheoireacht agus coireacht trasteorann
 a chomhrac, agus Treoir 2008/616/JHA ón gComhairle an
 23 Meitheamh 2008 maidir le cur chun feidhme Treoir 2008/615/JHA
 maidir le dlús a chur le comhar trasteorann, go háirithe i leith
 sceimhlitheoireacht agus coireacht trasteorann a chomhrac.
 1.6. Fad agus tionchar airgeadais
 Togra/tionscnamh a bheidh i bhfeidhm ar feadh
 tréimhse neamhtheoranta
 1.7. Modhanna bainistíochta atá
 beartaithe
 Bainistíocht dhíreach láraithe ag an gCoimisiún
 2. BEARTA BAINISTÍOCHTA
 2.1. Rialacha faireacháin agus
 tuairiscithe
 Sonraigh cé chomh
 minic agus na coinníollacha.
 Eagraítear
 in Airteagal 13 den togra seo an measúnú ar an Rialachán ar cheart
 tuarascáil a theacht as, tuarascáil a chuirfear faoi bhráid Pharlaimint na
 hEorpa agus na Comhairle ceithre bliana tar éis theacht i bhfeidhm an
 Rialacháin. Ba cheart go sainaithneofaí fosta sa mheasúnú fadhbanna agus easpaí
 a d'fhéadfadh bheith ag an Rialachán agus d'fhéadfadh sé bheith mar phointe
 tosaigh ag tuilleadh beart, lena n‐áirítear togra féideartha chun an
 Rialachán a leasú ar mhaithe le simpliú breise riaracháin do shaoránaigh agus
 do chuideachtaí agus comhtháthú níos fearr ar mhargadh aonair na
 mótarfheithiclí athláimhe.
 2.2. Córas bainistíochta agus
 rialaithe
 2.2.1. Na rioscaí a aithníodh
 Níor
 aithníodh aon rioscaí airgeadais a bheith ag baint leis an rogha seo.
 2.2.2. Modhanna rialaithe atá
 beartaithe
 Tá
 na modhanna rialaithe atá beartaithe leagtha síos sa Rialachán Airgeadais agus
 i Rialachán (CE, Euratom) Uimh. 2342/2002.
 2.3. Bearta chun calaois agus
 neamhrialtachtaí a chosc
 Sonraigh bearta
 coisctheacha agus cosanta atá ann cheana nó atá beartaithe.
 Ní mór don Choimisiún a áirithiú go gcosnaítear
 leasanna airgeadais an Aontais trí bhearta coisctheacha a chur i bhfeidhm i
 gcoinne na calaoise, an éilithe agus aon ghníomhaíochtaí neamhdhleathacha eile,
 trí sheiceálacha éifeachtacha a dhéanamh agus trí shuimeanna a íocadh go míchuí
 a ghnóthú agus, má bhraitear neamhrialtachtaí a bheith ann, trí phionóis
 éifeachtacha chomhréireacha agus athchomhairleacha a ghearradh, i gcomhréir le
 Rialachán (CE, Euratom) Uimh. 2988/95, Rialachán (Euratom, CE) Uimh. 2185/96
 agus Rialachán (CE) Uimh. 1073/1999.
 3. AN TIONCHAR AIRGEADAIS A MHEASTAR A
 BHEIDH AG AN TOGRA/TIONSCNAMH
 3.1. Ceannteidil an chreata
 airgeadais ilbhliantúil agus na línte buiséid ar a n‐imrítear tionchar
 · Línte buiséid atá ann cheana
 In ord cheannteidil
 agus línte buiséid an chreata airgeadais ilbhliantúil.
 Ceannteideal an chreata airgeadais ilbhliantúil || Líne buiséid || Saghas caiteachais || Ranníocaíocht
 Uimhir [Tuairisc........................................] || LD/LN[26] || ó thíortha CSTE[27] || ó thíortha is iarrthóirí[28] || ó thríú tíortha || de réir bhrí Airteagal 18(1)(aa) den Rialachán Airgeadais
 1a. Iomaíochas le haghaidh fáis agus fostaíochta || [XX.YY.YY.YY] || LD/LN || TÁ || NÍL || NÍL || NÍL
 3.2. An tionchar a mheastar a
 bheidh ag an togra/tionscnamh ar chaiteachas
 3.2.1. Achoimre ar an tionchar a
 mheastar a bheidh ag an togra/tionscnamhar chaiteachas
 EUR milliúin (go dtí an 3ú deachúil)
 Ceannteideal an chreata airgeadais ilbhliantúil: || Uimhir || 1a. Iomaíochas le haghaidh fáis agus fostaíochta ||
 || DG: ENTR || || || 2014 || 2015 || 2016 || 2017 || 2018 || IOMLÁN
 ||  Leithreasuithe faoi chomhair oibríochtaí || 0 || 0 || 0 || 0 || 0 || 0
 || IOMLÁN leithreasuithe i gcomhair DG ENTR || Gealltanais || =1+1a +3 || 0 || 0 || 0 || 0 || 0 || 0
 || Íocaíochtaí || =2+2a +3 || 0 || 0 || 0 || 0 || 0 || 0
 ||
 Ceannteideal an chreata airgeadais ilbhliantúil: || 5 || "Caiteachas riaracháin" ||
 || DG ENTR || || || 2014 || 2015 || 2016 || 2017 || 2018 || IOMLÁN
 ||  Acmhainní daonna || 0.2 || 0.2 || 0.2 || 0.2 || 0.2 || 1.0
 ||  Caiteachas riaracháin eile || 0.1 || 0.1 || 0.1 || 0.1 || 0.1 || 0.5
 || TOTAL DG ENTR || Leithreasuithe || 0.3 || 0.3 || 0.3 || 0.3 || 0.3 || 1.5
 || IOMLÁN leithreasuithe faoi CHEANNTEIDEAL 5 den chreat airgeadais ilbhliantúil || (Iomlán gealltanais = Iomlán íocaíochtaí) || 0.3 || 0.3 || 0.3 || 0.3 || 0.3 || 1.5
 || IOMLÁN leithreasuithe faoi CHEANNTEIDIL 1 go 5 den chreat airgeadais ilbhliantúil || Gealltanais || 0.3 || 0.3 || 0.3 || 0.3 || 0.3 || 1.5
 || Íocaíochtaí || 0.3 || 0.3 || 0.3 || 0.3 || 0.3 || 1.5
 3.2.2. An tionchar a mheastar a
 bheidh ag an togra/tionscnamh ar leithreasuithe faoi chomhair oibríochtaí
 Ní éilíonn an togra/tionscnamh go n‐úsáidfear
 leithreasuithe faoi chomhair oibríochtaí
 3.2.3. An tionchar a mheastar a
 bheidh ag an togra/tionscnamh ar leithreasuithe de chineál riaracháin
 3.2.3.1. Achoimre
 Éilíonn an togra/tionscnamh go n‐úsáidfear
 leithreasuithe de chineál riaracháin mar a mhínítear thíos:
 EUR milliúin (go dtí
 an 3ú deachúil)
 || 2014 || 2015 || 2016 || 2017 || 2018 || IOMLÁN
 CEANNTEIDEAL 5 den chreat airgeadais ilbhliantúil || || || || || ||
 Acmhainní daonna || 0.2 || 0.2 || 0.2 || 0.2 || 0.2 || 1.0
 Caiteachas riaracháin eile || 0.1 || 0.1 || 0.1 || 0.1 || 0.1 || 0.5
 Fo-iomlán CHEANNTEIDEAL 5 den chreat airgeadais ilbhliantúil || 0.3 || 0.3 || 0.3 || 0.3 || 0.3 || 1.5
 Lasmuigh de CHEANNTEIDEAL 5[29] den chreat airgeadais ilbhliantúil || || || || || ||
 Acmhainní daonna || 0 || 0 || 0 || 0 || 0 || 0
 Caiteachas eile de chineál riaracháin || 0 || 0 || 0 || 0 || 0 || 0
 Fo-iomlán lasmuigh de CHEANNTEIDEAL 5 den chreat airgeadais ilbhliantúil || 0 || 0 || 0 || 0 || 0 || 0
 IOMLÁN || 0.3 || 0.3 || 0.3 || 0.3 || 0.3 || 1.5
 3.2.3.2. Na hacmhainní daonna a mheastar
 a bheidh riachtanach
 Éilíonn an togra/tionscnamh go n‐úsáidfear
 acmhainní daonna mar a mhínítear thíos:
 Sloinnfear an meastachán i méideanna iomlána
 (nó go dtí an 1ú deachúil ar a mhéad)
 || || 2014 || 2015 || 2016 || 2017 || 2018
  Poist don phlean bunaíochta (oifigigh agus gníomhairí sealadacha) ||
 || 02 01 01 01 (Ceanncheathrú agus Oifigí Ionadaíocht an Choimisiúin) || 0.2 || 0.2 || 0.2 || 0.2 || 0.2
 || FTE = 1.5 || FTE = 1.5 || FTE = 1.5 || FTE = 1.5 || FTE = 1.5
 || XX 01 01 02 (Toscaireachtaí) || 0 || 0 || 0 || 0 || 0
 || XX 01 05 01 (Taighde indíreach) || 0 || 0 || 0 || 0 || 0
 || 10 01 05 01 (Taighde díreach) || 0 || 0 || 0 || 0 || 0
 ||  Pearsanra seachtrach (i gcoibhéis lánaimseartha: FTE)[30] ||
 || XX 01 02 01 (CA, INT, SNE ón "gclúdach iomlánaíoch") || 0 || 0 || 0 || 0 || 0
 || XX 01 02 02 (CA, INT, JED, LA agus SNE sna toscaireachtaí) || 0 || 0 || 0 || 0 || 0
 || XX 01 04 yy[31] || 0 || 0 || 0 || 0 || 0 ||
 || 0 || 0 || 0 || 0 || 0 ||
 || XX 01 05 02 (CA, INT, SNE – Taighde indíreach) || 0 || 0 || 0 || 0 || 0
 || 10 01 05 02 (CA, INT, SNE – Taighde díreach) || 0 || 0 || 0 || 0 || 0
 || Línte buiséid eile (sonraigh) || 0 || 0 || 0 || 0 || 0
 || IOMLÁN || 0.2 || 0.2 || 0.2 || 0.2 || 0.2
 || FTE = 1.5 || FTE = 1.5 || FTE = 1.5 || FTE = 1.5 || FTE = 1.5
 Comhlíonfar na
 riachtanais acmhainní daonna trí fhoireann ón Ard-Stiúrthóireacht a bhfuil
 bainistíocht an bhirt faoina cúram cheana agus/nó atá ath‐imlonnaithe
 taobh istigh den Ard-Stiúrthóireacht, mar aon le haon leithdháileadh breise a
 d'fhéadfaí a thabhairt don Ard-Stiúrthóireacht atá i mbun bainistíochta faoi
 chuimsiú an nós imeachta maidir le leithdháileadh bliantúil i bhfianaise na
 srianta buiséadacha.
 Cur síos ar na
 cúraimí a bheidh le déanamh:
 Oifigigh agus gníomhairí sealadacha || Cur chun feidhme an Rialacháin a bhainistiú inter alia trí na gníomhartha cur chun feidhme agus b'fhéidir na gníomhartha tarmligthe a ullmhú agus tríd an meastóireacht a sheoladh.
 3.2.4. Comhoiriúnacht don chreat
 airgeadais ilbhliantúil reatha
 Tá an togra comhoiriúnach don chreat airgeadais
 ilbhliantúil reatha.
 3.2.5. Ranníocaíochtaí ó thríú
 páirtithe
 Ní dhéantar foráil sa togra/tionscnamh maidir le
 cómhaoiniú le tríú páirtithe
 3.3. An tionchar a mheastar a
 bheidh ar ioncam
 Ní bheidh tionchar airgeadais ar bith ag an togra
 ar ioncam.
 [1] COM(2010) 603, 27.10.2010.
 [2] COM(2010) 2020, 3.3.2010.
 [3] http://ec.europa.eu/enterprise/policies/single-market‐goods/free-movement‐non‐harmonised-sectors/car-registration/view_contributions_en.htm
 [4] IO L 138, 1.6.1999, lch. 57.
 [5] IO L 263, 9.10.2007, lch. 1.
 [6] IO L 124, 9.5.2002, lch. 1.
 [7] Breithiúnas ón gCúirt Bhreithiúnais
 an 6 Meán Fómhair 2011, Philippe Bonnarde v. Agence de Services
 et de Paiement, Cás C‐443/10.
 [8] IO L 105, 23.04.1983, lch. 59.
 [9] Breithiúnas an 20 Meán Fómhair 2007, Coimisiún
 na gComhphobal Eorpach v. Ríocht na hÍsiltíre, Cás C-297/05.
 [10] IO L 269, 21.10.2000,
 lch. 34.
 [11] IO L 389, 30.12.2004,
 lch. 28.
 [12] IO L 263, 7.10.2009, p. 11.
 [13] COM(2010) 744, 16.12.2010.
 [14] IO L 55, 28.2.2011, lch. 13.
 [15] IO C , , lch. .
 [16] COM(2010)603 an 27.10.2010.
 [17] IO L 138, 1.6.1999,
 lch. 57.
 [18] IO L 389, 30.12.2004,
 lch. 28.
 [19] IO L 281, 23.11.1995,
 lch. 31.
 [20] IO L 8, 12.1.2001, lch. 1.
 [21] IO L 55, 28.2.2011,
 lch. 13.
 [22] IO L 263, 9.10.2007,
 lch. 1.
 [23] IO L 124, 9.5.2002, lch. 1.
 [24] Dá dtagraítear i
 dTreoir 2000/53/CE ó Pharlaimint na hEorpa agus ón gComhairle an
 18 Meán Fómhair 2000 maidir le feithiclí a bhfuil a ré caite (IO
 L 269, 21.10.2000, lch. 34) arna leasú.
 [25] ABM: Bainistiú de réir gníomhaíochtaí – ABB: Bunú an bhuiséid de réir gníomhaíochtaí.
 [26] LD – Leithreasuithe difreáilte / LN –
 Leithreasuithe neamhdhifreáilte
 [27] CSTE: Comhlachas Saorthrádála na hEorpa.
 [28] Tíortha is iarrthóirí agus, nuair is
 iomchuí, tíortha ó na Balcáin Thiara d'fhéadfadh a bheith ina n‐iarrthóirí.
 [29] Cúnamh agus caiteachas teicniúil
 agus/nó riaracháin ar mhaithe le cláir agus/nó bearta AE (seanlínte
 "BA"), taighde indíreach, taighde díreach a chur chun feidhme.
 [30] CA= Gníomhaire ar conradh; INT=
 Foireann ghníomhaireachta ("Intérimaire"); JED = "Jeune
 Expert en Délégation" (saineolaí óg i dToscaireacht); LA= Gníomhaire
 áitiúil; SNE= Saineolaí náisiúnta ar iasacht;
 [31] Faoin uasteorainn do phearsanra
 seachtrach ó leithreasuithe faoi chomhair oibríochtaí (na seanlínte
 "BA").


type: caselaw

jurisdiction: EU

text:
 9.7.2005
 PT
 Jornal Oficial da União Europeia
 C 171/14
 ACÓRDÃO DO TRIBUNAL DE PRIMEIRA INSTÂNCIA
 de 11 de Maio de 2005
 no processo T-25/03, Marco de Stefano contra Comissão das Comunidades Europeias. (1)
 (Funcionários - Concurso geral - Não admissão às provas - Diplomas requeridos)
 (2005/C 171/24)
 Língua do processo: francês
 No processo T-25/03, Marco de Stefano, funcionário da Comissão das Comunidades Europeias, residente em Bruxelas (Bélgica), representado por G. Vandersanden e G. Verbrugge, advogados, contra a Comissão das Comunidades Europeias, (agentes: H. Tserepa-Lacombe e L. Lozano Palacios, com domicílio escolhido no Luxemburgo), que tem por objecto um pedido de anulação da decisão do júri do concurso EUR/A/166/01, de 8 de Abril de 2002, para a constituição de uma reserva de recrutamento de administradores (A7/A6) no domínio da auditoria, que indeferiu a candidatura do recorrente, bem como, a título subsidiário, um pedido de indemnização, o Tribunal de Primeira Instância (Quarta Secção), composto por: H. Legal, presidente, P. Mengozzi e I. Wiszniewska-Białecka, juízes; secretário: I. Natsinas, proferiu em 11 de Maio de 2005 um acórdão cuja parte decisória é a seguinte:
 1)
 É negado provimento ao recurso.
 2)
 Cada parte suportará as suas próprias despesas.
 (1) JO C 83 de 5.4.2003